text: 1Chunka wataq chunka killanpa chunka iskayniyoq p'unchayninpin Señor Diosqa niwarqan: 2Qan, runaq churin, Egipto rey Faraonman kutirispa pay contra llapan Egipto suyu runakuna contrapiwan niy, 3Apu Señor Diosmi nin: Egipto suyu rey Faraón, qanmi kanki hatun cocodrilo hina mayuykikunapi wikch'urayaq. Qanmi ninki: Nilo mayuqa ñoqaqmi, ñoqapaqpunin ruwakurqani, nispayki. Kunantaqmi ñoqa awqayki kani. 4Qhaqlliykimantan ganchowan aysasqayki, mayuykikunapi challwakunatan sarphaykiman k'askachimuspa, llapan challwakuna sarphaykipi warkuykusqata horqosqayki. 5Ch'inneqmanmi wikch'urparisqayki mayuykikunapi llapan challwatawan. Hinan q'ala pampaman urmaykunki, manataqmi pipas hoqarisunkichu p'ampanasuykipaq. Salqa animalkunan mikhusunki, alton phalaq ankakunan t'aphsasunki. 6Egiptopi llapan runakunan reqsiwanqaku ñoqa Señor Diosqa kasqayta. Israel llaqtan hap'ipaykukuyta munarqasunki, ichaqa soqos hinallan kasqanki. 7K'iraykukuspa qanman tawnaykukuqtinkun qanqa p'akikuspa waqtannintaraq allarqanki. Qanman hap'ipaykukuyta munaqtinkun p'akikuspa wasantaraq k'irirqanki. 8Chayraykun ñoqa Apu Señor Diosqa nini: Contraykipin espadantinwan phawaykachisqayki, hinaspan runaykikunatapas uywaykikunatapas lliwta wañuchisaq. 9Yanqa ch'inniqmanmi tukuchisqayki, hinan runaykikuna reqsiwanqaku ñoqa Señor Diosqa kasqayta. Qantaq nirqanki: Nilo mayuqa ñoqaqmi, ñoqaq ruwakusqaymi, nispayki. 10Chayraykun ñoqaqa kunan qan contra mayuykikuna contrapiwan kapuni, chaymi kunan mancharikuy ch'inneq mana runayoq yanqa purunman tukuchisqayki wichay qorpa Migdol llaqtamanta Etiopía suyu qorpapi Asuán llaqtakamaraq. 11Runapas uywakunapas chaynintaqa manan purinqachu, manataqmi pipas tawa chunka watantin chaypi tiyanqachu. 12Yaw, Egipto, qantan tukuchisqayki yanqa purun suyuman. Tawa chunka watantinmi lliw llaqtaykikuna purunyasqa kanqa, wakin llaqtakunamantapas aswan raqay-raqayraq, runaykikunatataqmi ch'eqerparichispa wak llaqtakunaman suyukunamanwan aparparichisaq. 13Chaywanpas ñoqa Apu Señor Diosmi nini: Tawa chunka wata qhepataqa Egipto runakunata kaqtan huñuykapusaq, may suyukunapichus ch'eqechisqa kasqankumanta. 14Kamachi-kaypi kashaq Egipto runakunatan kutichimpusaq paqarisqanku Egipto suyuq uray ladon Patrosman. Chaypin huk suyuta hatarichikunqaku, manañataq kallpayoqchu kanqa. 15Llapan suyukunamanta aswan sullk'a suyun kapunqa, manataqmi hayk'aqpas wakin suyukunamanta aswan allinqa kanqañachu. Wakin llaqtakunata mana kamachinanpaqmi Egiptotaqa huch'uy llaqtallata ruwasaq. 16Israel llaqtapas manañataqmi Egipto suyumanqa hap'ipakunqañachu, aswanmi Egipto suyuq thunikusqanqa Israel runakunata yuyarichinqa Egiptopi hap'ipakuspa huchallikusqankuta. Hinan reqsiwanqaku ñoqa Apu Señor Diosqa kasqayta, nispa. 17Iskay chunka qanchisniyoq wataq qallariy killanpa ñawpaqkaq p'unchayninpin Señor Diosqa niwarqan: 18Qan, runaq churin, uyariway. Babilonia rey Nabucodonosormi soldadonkunata sinchitapuni maqanachirqan Tiro llaqta contra umankupas p'aqlayanankamaraq, rikrankupas llulluyanankamaraq. Chaywanpas manan paypas soldadonkunapas imatapas chaskirqankuchu, Tiro llaqta contra maqanakuspanku. 19Chayraykun ñoqa Apu Señor Diosqa nini: Rey Nabucodonosormanmi Egipto suyuta qosaq, paytaqmi lliw qhapaq kayninta apakapunqa. Lliw suyuntintan llat'ananqa, chaywantaqmi soldadonkunaman maqanakusqanmanta pagapunqa. 20Nabucodonosorwanmi Egiptota munaychachisaq Tiro llaqta contra maqanakusqanmanta qopuspay, paymi soldadonkunapiwan ñoqapaq llank'apuwarqanku. Ñoqa Apu Señor Diosmi chayta nini. 21Chay p'unchaymi Israel llaqtaq kallpan t'ikarinqa, hinan qan Ezequielqa sut'itapuni paykunaman rimarinki. Chaymantan paykunaqa reqsiwanqaku ñoqa Señor Dios kasqayta, nispa.


c: text/html

text: 1Israelitakunaqa Mizpapi jurasqanku ni pi Benjaminmanta kajkunawan ususinkuta casarachinankupaj. 2Chay qhepatataj Betelpi tantakorqanku Diospa ñawpaqempi ch'isiyanankama sonqo nanayta waqaspa karqanku: 3«Tata Dios, Israelpa Diosnin, ¿imaraykutaj kay jina llakiy qhatiriwaykuri? ¿Imaraykutaj Israelmanta ujnin ayllu chinkanmanri? nispa.» 4Q'ayantintaj israelitakunaqa tutamanta jatarikorqanku. Uj altarta ruwaspa, Tata Diosman jaywarqanku uywa ñak'asqa q'olachinata, chantá allinyakuna jaywanatawan. 5Tapunakorqankutaj: «¿Pikunataj Tata Diospa ñawpaqempi tantakuyman mana rerqachuri?» nispa. Chayta nerqanku, imaraykuchus jurachinakusqanku wañuchinankuta pikunachus Mizpapi tantakuyninkuman mana rejkunata. 6Israelitakunaqa sinch'i llakisqapuni kasharqanku chay ayllu masiyku Benjaminmanta, waqarikuspa nerqayku: «Kunan Israelpa ayllukunanmanta ujnin kaj ayllu chinkarin. 7¿Imatataj ruwasunchej Benjamin ayllumanta puchoj qharikunapaj warmita tarinanchejpajri? Noqanchejqa Tata Dioorayku jurarqanchej ususinchejta paykunawan mana casarachinanchejpaj. 8¿Kanmanchu mayqen israelitakunapis Mizpapi Tata Diospa ñawpaqempi tantakuyman mana jamojkuna? nispa.» Chaypacha repararqanku Galaadpi Jabesmanta kajkuna ni mayqen chay tantakuyman jamusqankuta. 9Listata qhaparejtinku, Jabesmanta kajkuna ni pipis kasqachu. 10Chantá tukuynin Israelmanta chunka iskayniyoj waranqa may wakichisqa soldadokunata ajllaspa, paykunata kacharqanku wañurachimunankupaj tukuy Jabes llajtamanta kajkunata, wawankuta, chanta tukuy qosayoj warmikunatapis. 12Jabespi tukuy tiyakojkunamantaqa tawa pachajllata qharej mana chayasqan sipaskuna tarirqanku, paykunatataj, Canaanpi, Silo jaraman pusamorqanku. 13Chanta Rimón chhankapi pakakoj Benjamín ayllumanta kajkunata, israelitakuna wajyacherqanku allinyakapunakupaj. 14Benjaminmanta kajkuna kutimpojtinku, Israelkunaqa Jabesmanta pusamusqanku, chay warmikunata paykunaman qoporqanku. Jinapis warmikunaqa mana tukuypajchu karqa. 15Jinapi israelitakunaqa Benjamín ayllumanta mayta llakikorqanku, Tata Diosqa Israel ayllu ukhupi uj k'asata rekhurichisqanmanta. 16Israel ayllumanta kurajkunataj ninakorqanku: –Benjamín ayllumanta warmikunaqa tukuyninku wañupunku, ¿maymantataj chay wakin puchojkunapaj warmita tarisunmanri? nispa. 17Paykuna nillarqankutaj: Benjamín aylloqa tukuy Israel ayllu ukhupi, maychus kanampeqa kanallampuni tiyan chay wañuymanta puchojkunanejta, jinamanta Israel ayllukunamanta ni mayqen chinkanampaj. 18Jinapis noqanchejqa ususinchejtaqa mana paykunawan casarachiyta atinchejchu, imaraykuchus jurarqanchej: Ñakasqa kachun pichus ususinta Benjaminmanta kaj qhariwan casarachejqa, nispa. 19Chaywampis, chayamushanña Silopi sapa wata Tata Diospaj sutimpi raymi ruwayqa. Siloqa kashan Betelmanta wichaynejpi, Betelmanta Siquem nisqa llajtaman rina ñanmanta inti llojsimuynejpi, Lebonamanta uranejpi. 20Chaypacha Israelmanta kurajkunaqa willacherqanku Benjamín ayllumanta kajkunaman: «Riychej pakaykakamuychej, Silo qayllapi, uvas huertas ukhuman. 21Sumajtataj qhawankichej. Silomanta sipaskuna pandillaspi llojsimojtinku, qankunapis rikhuriykuspa, sapa ujniykichej uj sipastakama jap'iytawan, llajtaykichejman apakapunkichej. 22Sichus tatanku, chayrí turankupis quejakoj jamuwaykuman chayqa, noqayku nisqayku: “Qankunamanta mañarikuyku paykunata khuyaspa amaña paykunata juchachanaykichejta; noqaykoqa mana tukuypajchu maqanakumanta warmita apamorqayku. Chaywampis mana qankunachu chay warmita qosahankichej, chayrayku chay juramento ruwasqaykichejmantaqa mana juchachasqachu kankichej, nispa.”» 23Benjaminmanta kajkunaqa nisqankuman jina ruwarqanku; sapa ujninku sipasta suwarqanku chay pandillaspi llojsimojkunamanta, jinaspataj pusakaporqanku. Chaymantaqa llajtakuman kutipuspa, watej llajtakunata jataricherqanku, chaypitaj tiyakaporqanku. 24Chay ujkuna israelitakunapis kutipullarqankutaj sapa ujninku alllunkuman, wasi ayllunkuman, jallp'ankumantaj. 25Chay pachaqa Israelpi suyupi manaraj jatun kamachej karqaraschu, chayrayku sapa ujninku munasqankuman jinalla ruwaj kanku.

robotstxt: allowed

filter: keep


text: 1Señorninchis Jesucristoqa sumaq llamp'u sonqoyoq kaspanmi, noqanchistaqa anchata munakuwaspanchis yanapawaranchis. Chayraykun noqa Pablo, Señorninchis Jesucristopa sutinpi, qankunata ruegakuykichis kay nisqayta uyariwanaykichispaq. Ichaqa qankunamanta wakinniykichismi noqamantaqa khaynata piensankichis: “Pabloqa noqanchiswan kushka kaspaqa, manchakuqllañan. Ichaqa karupi kaspaqa, qari tukuspan autoridadwan cartapi escribimuwanchis”, nispaykichis. 2Chaymi qankunamanta wakinniykichisqa, noqaykupa contraykupi yanqapuni malta rimashanku khaynata: “Pabloqa piensayninman hinallan imatapas ruwashan”, nispanku. Chayraykun niykichis, qankunaqa chaykunata ruwaspaykichisqa amayá k'araqtachu rimachiwaychis. Sichus saynata comportakuqtiykichisqa, noqa hamuspaymi alli-allin k'araqta q'aqcharuykichisman. (Ichaqa suyashanin qankuna cambianaykichista, saynapi qankunaman hamuspay amaña qankunata q'aqchanaypaq). 3Ichaqa kay pachapi kaspaqa, llapallan runakunawan kushkan kawsashayku. Ichaqa contraykupi kaq runakunawanqa manan Jesucristopi mana creeq runakuna hinachu peleashayku. 4Hinaspapas noqanchispa armanchiskunaqa manan kay pachapi runakunapa armankuna hinachu. Aswanqa noqanchispa armanchisqa Diospa atiyninmi. Diospa chay atiyninwanmi noqanchisqa contranchispi kaqkunatapas venceyta atisunman, imaynan huk llaqtapa muyuriqninpi hatun perqakunatapas thuñichishasunman hinaraq. 5Hinaspapas paytukuq kasqankupas, hinallataq ima pretexto mashkasqankupas manan permitinchu Diosta reqsinankutaqa. Chayraykun noqaykuqa, Diospa atiyninwan, chaykunataqa mana imaman tukuchiyku. Hinaspapas Diospa atiyninwanmi runakunapa mana allin piensayninkuta cambiayku, saynapi Señor Jesucristota paykunapas kasukunankupaq. 6Chayraykun Señorninchis Jesucristota allinta kasukuqtiykichis, noqaykuqa hamuspayku chay mana kasukuq rebelde runakunata castigasaqku. 7Qankunaqa runakunapa imapas ruwasqallantan qawashankichis. Chayraykun niykichis, sichus mayqenniykichispas yachakunkichis concienciaykichispi Jesucristopa wawankuna kasqaykichista chayqa, yachaychisyá kayta: noqaykupas paypa wawankunan kayku, (Jesucristopi cheqaqta creesqaykurayku). 8Noqaqa manan p'enqakunichu apóstol kanaypaq Jesucristo atiyta qowasqanmantaqa. Aswanmi noqaqa chay atiy qowasqanmanta alabarikuni. Chay atiytaqa kikin Diospunin noqaman qowaran, qankunata yanapanaypaq, saynapi qankuna aswan mastaraq Diospi confianaykichispaq. Ichaqa chay atiytaqa chashkirani manan qankunata Diosmanta karunchanaypaqchu. 9Hinaspapas kay cartapi escribimusqaywanqa manan noqaqa qankunata mancharichinaypaqchu escribimushaykichis. 10Ichaqa qankunamanta wakinniykichismi nishanku khaynata: “Pablopa escribimusqan cartankunaqa nishu fuerten, hinaspapas nishu k'araqmi. Ichaqa noqanchiswan kushka kaypi kaspaqa, humilde runacha hinallan; hinaspapas payqa yanqa-yanqallatan rimapayawaranchis”, nispanku. 11Saynata rimaq runakunaqa yachachunkuyá kayta: noqaykuqa imaynan kay cartapi escribimuspa nimushaykiku, saynallatataqmi qankunaman visitaq hamuspaykupas, k'araqta autoridadwan rimasaqku. 12Hinaspapas noqaqa manan igualakuymanchu kikillanmanta alabakuspa puriq runakunawanqa. Ichaqa paykunapura comparanakuspa paytukusqallaña puriq runakunaqa, mana entiendesqankuraykun, común tonteriaskunata rimashanku. 13Ichaqa manan alabakuykumanchu imapas ruwasqaykumanta aswan mastaqa. Aswanmi alabakusaqku Diospa obranpi llank'asqallaykumanta. Saynata llank'aspaykun ashka llaqtakunaman hinallataq qankunapa kasqaykichis Corinto llaqtamanpas chayamuspa, qankunata Diosmanta yachachiraykichis. 14Sichus noqayku ñawpaqtaraq mana qankunaman hamuykumanchu karan chayqa, yanqachá alabakuykuman. Ichaqa noqaykun primertaqa Señor Jesucristomanta allin willakuykunataqa qankunaman willaraykiku. 15Hinaspapas noqaykuqa manan hukkunapa llank'asqanwanchu alabakushayku. Aswanmi noqaykuqa suyashayku iñiyniykichispi astawan wiñanaykichista, saynapi qankuna ukhupi aswantaraq llank'anaykupaq. Chaytan noqaykuqa Dios permitiwasqanku p'unchawkama ruwasaqku. 16Hinaspapas noqaykuqa manan qankunapa kasqallaykichispichu Jesucristomantaqa willakusaqku. Aswanmi Jesucristomantaqa mana pipa willasqan huk law karu llaqtakunapipas willakusaqku, saynapi pipas khaynata ama rimanankupaq: “Pabloqa huk hermanokunapa iglesia hatarichimusqanmanta dueñocharukuspan alabakushan”, nispanku. 17Chaykunamantan Bibliapi khaynata nishan: “Sichus pipas alabakuyta munaspaqa, aswanyá Diosta tukuy ima ruwasqanmanta alabachun”, nispa. 18Ichaqa kikillanmanta alabakuq runataqa, Diosqa manan aprobanchu. Aswanmi Diosqa aprueban kikillanmanta mana alabakuq runata.


text: 1Chaykuna pasaruqtinmi qawarirani. Hinaspan Sión nisqa orqopi Corderota rikurani, 144,000 runakunawan kushka sayashaqta. Hinaspapas chay runakunaqa sapankamankun Corderopa sutinwan, hinallataq Dios Taytapa sutinpiwan mat'enkupi marcasqa kasqaku. 2Hinaspapas uyarillaranitaqmi hanaq pachamanta huk vozta. Chay vozqa rikch'akuran imaynan ashka unu phaqchamuspa qaparisqanman, hinallataq rayopa t'oqyamusqanman hinaraqmi. Hinaspapas chay voz uyarisqayqa, arpa tocaq ashka musicokunapa tocasqanmanmi rikch'akuran. 3Hinaspan chay 144,000 salvasqa runakunaqa, Corderopa tiyanan trononpa ñawpaqninpi, tawa atiyniyoq kawsaqkunapa ñawpaqninpi, hinallataq ancianokunapa ñawpaqninpi ima, huk mosoq himnota takiranku. Chay mosoq himno takisqankutaqa manan ni pipas yachaytaqa atirankuchu. Aswanqa kay pachapi llapallan tiyaq runakunamanta salvasqa kaq 144,000 runakunallan chay mosoq himnotaqa takiyta atiranku. 4Hinaspapas paykunaqa warmikunawan mana huchallikuspa kawsaq runakunan kasqaku. Paykunaqa Corderowan kushkan mayta riqtinpas puriranku. Hinaspapas paykunaqa, lliw runakuna ukhumantan, Diospa hinallataq Corderopa rantisqan karanku. Saynapin paykunaqa salvasqa karanku huk primicia hina. 5Hinaspapas paykunaqa Diospa tiyanan trononpa ñawpaqninpiqa ch'uya sonqoyoq mana llullakuq runakunan karanku. Chayraykun paykunaqa mana ni pipa acusanan karanku. 6Chaymantan noqaqa rikullaranitaq huk angelta alto cielopi phawashaqta. Paymi kay pachapi llapallan tiyaqkunaman, llapallan nacionkunaman, llapallan llaqtakunaman, llapallan ayllukunaman, hinallataq tukuy idiomapi rimaq runakunaman ima Diosmanta wiñaypaq allin willakuykunata willaran, saynapi runakuna (Diospi creespa) salvasqa kanankupaq. 7Hinaspan chay angelqa altota rimaspa, khaynata willaran: —Diosta manchakuychis, hinaspa payta alabaychis. Kunanmi tiempo ña chayaramunña llapallan runakunata Dios juzgananpaq. Saynaqa kay pacha ruwaq, hanaq pacha ruwaq, lamar qocha ruwaq, hinallataq unu t'oqyamuq pukyukunata ruwaq Diosta adoraychis, nispa. 8Chaymantan ishkay kaq angelñataq, chay primer kaq angelpa qepanta rispa, khaynata niran: —Chay hatu-hatun Babilonia llaqtaqa ñan destruisqaña kashan. Chay llaqtaqa llapallan llaqtakunapi tiyaq runakunatan waqllichispa huchallichiran, imaynan allin poqosqa vinowan mach'achiq hinaraq, nispa. 9Chaymantan kinsa kaq angelñataq, chay ishkay kaq angelpa qepanta rispa, altota qaparispa, khaynata niran: —Sichus pipas chay primer kaq millay animalta, hinallataq chay millay animalpa imagennintawan adoranqa, hinallataq chay millay animalpa marcanwan makinpi otaq mat'enpi marcachikunqa chayqa, 10Diosmi anchata phiñakuspa, chay marcachikuq runataqa alli-allinta castiganqa. Chay castigoqa manan yanqa castigollachu kanqa. Aswanqa nina rawraypi, hinallataq t'impushaq azufrepin anchata ñak'arinqa. Chay ñak'arisqantan rikunqaku, Cordero hinallataq Diospa ch'uya angelninkunapiwan ima. 11Chay ñak'arisqanku nina rawrayqa wiña-wiñaypaqmi q'oshñinqa. Chaymi mana samariyqa kanqachu ni tutapas nitaq p'unchawpas chay millay animalta hinallataq imagennintawan adoraqkunapaqqa, hinallataq chay millay animalpa sutinwan marcasqa kaqkunapaqpas, nispa. 12Chaymi Diospi creeq llapallan runakunaqa, tukuy ñak'ariykunapi tarikuspapas soportaspa, pacienciayoq kananku, Diospa kamachisqankunata kasukunanku, hinallataq Jesucristopipas mana ishkayaspa iñinanku. 13Chaymantan noqaqa uyarillaranitaq hanaq pacha cielomanta waqyakuspa, khayna nimuqta: —Escribiy kayta: Ancha kusisqan kanqaku, kunanmanta ñawpaqman Señor Jesucristopi cheqaqtapuni confiaspa wañuq runakunaqa, nispa. Hinaqtinmi Diospa Espiritunqa khaynata niran: —Arí, paykunaqa tukuy llank'aykunamanta, hinallataq ñak'ariykunamantawan iman samanqaku, allin kaqkunata ruwasqankurayku, nispa. 14Chaymanta, qawarispaymi, noqaqa yuraq phuyuta rikurani. Chay phuyupitaqmi tiyashasqa Diosmanta Hamuq Runaman rikch'akuq runa. Payqa umanpin qorimanta coronayoq kasqa, hinallataqmi makinpipas allin afilasqa ishunata hap'isqa. 15Hinaqtinmi huk angelñataq templomanta lloqsimuspa, (Dios Taytapa nisqanta) altota qaparispa, chay phuyupi tiyaqta khaynata niran: —Ishunaykiwan rutuyta qallariyña. Ñan cosechana tiempoqa chayaramunña. Kay pachapi cosechaqa listoñan kashan rutuspa oqarinaykipaq, nispa. 16Chaymi chay phuyupi tiyaq runaqa kay pachapi cosechata ishunanwan ruturan. Hinaspan kay pachapi cosechaqa cosechasqa karan. 17Saynallataqmi huk angelpas hanaq pachapi kaq templomanta lloqsimuran. Paypas makinpin afilasqa ishunayoq kasqa. 18Chaymantan huk angelñataq templo ukhupi altarmanta lloqsimuran. Chay angelqa ninata kamachinanpaqmi atiyniyoq kasqa. Hinaspan afilasqa ishunayoq angelta khaynata niran: —Enteron allpa pachapi uvas sach'akunapa rurunkunata ishunaykiwan rutuyta qallariy. Chay allpa pachapi uvaskunaqa ñan poqoña kashan, nispa. 19Hinaqtinmi chay angelqa kay pachapi uvaskunata ruturan. Hinaspan chay uvaskunataqa sarunanku pozoman churaran. Chay pozoqa Diospa ancha phiñakuyninmi. (Chaypin Diospa contranpi hatariq llapallan huchasapa runakuna castigasqa kanqaku). 20Chay pozoqa manan llaqta ukhupichu karan, aswanqa llaqtamanta lloqsina waq lawninpin. Chaypin chay uvaskunataqa pozopi saruranku. Chaymi chay sarusqanku pozomantaqa mayu hinaraq yawar lloqsimuran. Hinaqtinmi chay yawar mayuqa caballokunapa kunkankamaraq ayparan. Hinaspan chay yawarqa, kinsa pachaq kilometrotaraq puririran.


text: 1Chaura gochrapita nä lapä yargarärimurga musyarärï chay tishgopa jutin Malta cangantam. 2Chaychru yachrag runacunaga alipam chrasquiräriman. Jinarcurmi tamyaptinga, jinaman alisca gasaptinga golputa ratarcärichir “Ashuyapäcamuy shanapacunanchipag” nipäcaman. 3Chaura Pabloga chaqui yantata palarcurmi jitayuyara chay golpuman. Jinarcurmi chay golpupita juc culebra yargaramurga gueshpinganchru Pablopa maquinman chriquicarun. 4Chaura Pablopa maquinchru culebra chriquirayagta ricaparärirga chaychru yachrag runacunaga cay ninacarärinmi: “Cay runaga fiju runa wanuchigchri. Chaychri gochrachru wanunanpita gueshpirayämuptinsi juchanpita Diosga wanuchiytarag munayan” nipäcura. 5Nätan Pabloga culebra maquinchru chriquirayagtaga tapsirun ninamanmi. Nätan paytaga manam chay venënu imanaras. 6Nätan runacunaga lapansi capäcura shuyag shuyagmi: “Nächri jacarirunga u mayänipitachri wanurunga” nir. Nätan mana nä imas pasaptinga “Wac runaga dioschri” nipäcuratan. 7Chay carcayangäpitaga manam alä caruchrüchu canag chay tishgochru mandag Publio jutiyog runapa chracran. Paymi quima junagnintin gorpacharäriman, jinaman atendiräriman wayinchru. 8Chaychrümi Publiopa taytan chrachrarayänag cämachru alisca acachayar corrïduswan mana ali. Chaura Pabloga ashuyurmi Tayta Diosta manacurcur, ishcan maquinta chrurayurun gueshyagpa jananman. Chaylam cuticarachin. 9Chaynuy cuticarachiptinga chay tishgochru gueshyagcunatam aywachipäcamura Pabloman. Chaypitam paycunatas cuticächira. 10Chaychru chay runacuna aliscam atendipäcamara, jinamanmi yapay büquiwan nä yargogpag carcayaptï goräriman ima-aygatas aypata aywapäcunäpag. 11Chaypitam nä chaychru quima quilla cacurcurga, jegarärï Alejandriapita aywamusha büquiman. Chay büquisi tamya wichan captinmi chaychru shayusha canag. Chay büquichrümi ‘Mellïshu’ diosnincuna canag. Chaypa jutincuna canag ‘Castorwan Poluxmi’. 12Chauraga chrarärï Siracusa ningan gochra manyanchru marcamanmi. Chaychru capäcurä quima junagran. 13Chaypitas aywapäcurä gochra manyalanpam Regio marcacama. Regiopita yargapäcungä warantinmi alisca walyay chariräriman guepa lädupita. Chaypita mas warantinran chrarärï Puteoli ningan gochra manyanchru marcaman. 14Chaychrümi tincurärï Jesusman ishcay quima yupachicugcunawan. Paycuna nipäcamaptinmi ganchris junagrag chaychru capäcurä. Chaypitam ichaga yargarärï nä Roma marcata aywapäcunäpag. 15Nätan Roma marcachru yachrag Jesusman yupachicugcunaga nämi musyarcayänag nogacuna chrapäcunäpita. Chaura paycunaga taripacugmi aywarärimunag Apiopa Foron nipäcungancama, nätan waquinmi Quima Taberna nipäcungancama. Paycunata ricapurur Pabloga Tayta Diostam “Gracias” nicurun, nätan aliscam valorchacurun. 16Nä Romaman chraräriptïga chay pachrac soldädu mandag runaga chay aywachingan runacunata chrarachin gobernadorpa maquinmanmi. Nätan Pablotaga chrurarura juc wayimanmi. Jinamanmi juc soldäduta chrurarura payta ricananpag. 17Chaypitam chrapäcungä nä quima junag pasashachru, Pablo gayachira chay Romachru alinninpag ricasha Israel castacuna runacunata. Nä gotucarärimuptinmi cay nira: “Israel castäcuna, manam nogaga ima lutantas rurashachu cä Israel castacunapagsi ni awillunchicuna imata rurananpag nimanganchipagsi. Jinatam Jerusalenchru Israel castanchicunaga charirärimarga jitayaräriman Roma runacunapa maquinman. 18Nä tapurcärimarga Roma runacunaga cachrariytam munapäcamara mana ima juchätas wanuchisha canäpagnuy tariparcärimarga. 19Israel castanchicunaga manam munapäcurachu cachraripäcamänanta. Chaymi manacururä caychru Munayniyog César ima juchäpitas taripämänanpag. Nätan chaynuy manacurä manam castanchicunata imapitas juchachänäpagchu. 20Chaymi canan gayachipäcurag tincunanchipag, jinaman rimapapäcunagpag. Noga canan üra cayä caychru cay cadenasha, noganchi Israel castacuna cawacämuy shuyayanganchipita rimangäpitam” nir. 21Chaura niruptin paycunaga nipäcunmi: “Manam nogacunaga Judeapita ima cartatas chrasquipäcurächu gampitaga. Manatan wacpita chrämusha Israel castanchicunas willapäcamarachu gampita lutantaga. 22Nätan cananga mayacuytam munarcayä chay yachrayächingaypita. Nogacunaga musyarcayämi chay mushog yachrachingaypita maychru chaychrüsi contran rimapäcugta”. 23Chaura jitarärin juc junagchru gotucapäcunanpagmi. Nä chay junag chraramuptinga, achca runacunam chrarärimun Pablo cayangan wayiman. Chaychrümi Pabloga rimapara goyalapita tardicama Diospa munayninchru cawaypita. Jinamanmi Jesuspita tantiachira Moisés isquirbingancunawan, nätan Diospa willacugnincuna isquirbingancunawan. 24Chaychrümi waquincagcuna Pablo ninganta chrasquicurcara. Nätan waquincagmi icha mana chrasquicurcarachu. 25Chaura Pablo rimanganta mana chrasquicurga wichicaytam galacayärin. Chaura Pabloga cay nirunmi: “Alitam Santu Espirituga rimachira Diospa willacugnin Isaiasta. Payga unay awillunchicunata cay niram: 26‘Gamcunaga wiyariyarsi manam tantiapäcunquichu. Ricapuyarsi mana ricapugnuymi carcayanqui. 27Cay runacunaga rumi shongon capäcun. Jinaman rinrincunawansi mayapäcun lutantam. Ñawincuna cayan guemchishanuymi mana ricapapäcunanpag, nätan manam mayacurcanchu. Chaymi mana tantiapäcunchu juchancunapita wanacurcaptin salvanätas’ niram. 28Chaura cayta shumag musyapäcuy: Cananga Dios salvanga juc casta runacunatam. Paycunatam chay ali willapanta cäsucurcanga”. 30Chay Romachru Pablo yachrara ishcay wataran chay arrendasha wayinchru. Chaychrümi lapan aywagcagta payga chrasquira. 31Jinatam aymugcagtaga rimapara Diospa munayninchru cawaypita, jinaman yachrachiratan Munayniyog Jesucristopitas. Chaynuy yachrachiptin paytaga manam pisi imatas nirachu. Chaylam.


text: 1Chay ch'ajwa pasayta Pablo wajyacherqa creejkunata. Paykunata sonqochaykuspa, ojllaykuytawantaj Macedoniaman kachaykukorqa. 2Llajtamanta llajta rispataj, hermanosta watukorqa sonqochaspa Diospa Simi Nisqanwan, Greciaman chayanankama. 3Chaypitaj Pablo qhepakorqa kinsa killata. Siriaman barcopi rinampaj wakichikushaspa, yacharqa judíos payta jap'iyta munasqankuta. Chayrayku sonqompi nerqa Macedonianejta kutiripunanta. 4Pablowan khuskataj kaykuna Asiaman rerqanku: Bereamanta Pirroj churin Sópater, Tesalonicamanta Aristarco, Segundowan, Derbemanta Gayo, Timoteowan, Asiamanta Tíquico, Trofimowan. 5Paykunataj ñawpaykuspa, Troaspi suyawarqayku. 6Noqaykutaj barcopi purirerqayku Filiposmanta, mana levadurayoj t'anta mikhuna p'unchay qhepata. Phishqa p'unchayninmantaj, paykunawan Troaspi tinkukuspa, chaypi qhepakorqayku qanchis p'unchaytawan. 7Semanaj qallariynin p'unchaypi tantakorqayku t'antata partinaykupaj, Pablotaj yachachisharqa. Q'ayantin puririnan kasqanrayku, paykunaman chawpi tutakama parlarqa. 8Tantasqa kasharqayku, chay altopata wasipi ashkha k'anchanas larwasharqanku. 9Uj wayna Eutico sutiyoj ventanapi tiyasharqa. Pablo unaytapuni parlajtintaj, Euticoqa puñuywan atipachikuspa, sinch'ita puñurparerqa. Chantá chay kinsa kaj pisomanta urmaykamorqa pampaman. Wañusqatataj oqharerqanku. 10Pablorí urayk'uspa, waynaj patanman k'umuykorqa, marq'ariykukuspataj nerqa: Ama mancharikuychejchu; payqa kawsakushan, nispa. 11Ujtawan wicharispa, Pabloqa t'antata partiytawan mikhorqa. Chantá astawan yachacherqa sut'iyanankama, chaymantataj riporqa. 12Waynatataj kawsashajta pusaykaporqanku, may sonqochasqataj qhepakorqanku. 13Chantá noqayku ñawpaykorqayku barcopi Asón llajtaman, Pablota chaypi suyanaykupaj, imaraykuchus pay munarqa chakipi riyta. 14Noqaykuwan Asonpi tinkukuspataj, Pabloqa barcoman wicharimorqa, khuskataj rerqayku Mitilene llajtaman. 15Chaymanta barcollapipuni rispa, q'ayantin chayarqayku Quío chimpaman, qhepan p'unchaypitaj Samos puertoman. Q'ayantin chayarqayku Mileto llajtaman. 16Pabloqa Efesota pasallarqa, Asiapi mana qhepakuyta munaspa, Jerusalenman usqhayta chayananrayku, atispaqa Pentecostés p'unchaypaj. 17Pabloqa Miletomanta wajyacherqa Efeso iglesiamanta ancianos kajkunata. 18Chayamojtinkutaj, paykunata nerqa: Qankuna allinta yachankichej, Asiaman chayamusqaymantapacha imaynatachus qankuna ukhupi kawsakusqayta. 19May llamp'u sonqowan, waqan waqan Señorpa kamachiwasqanta ruwarqani, jinallataj ñak'arerqani judíos qhatiykachawasqankurayku. 20Manataj imatapis pakarqaykichejchu, astawanqa qankunapaj imachus allin kaj chhikata willarqaykichej; wasimanta wasi purispataj, tukuypa rikunanta yachacherqaykichej. 21Ajinallatataj judiosman, mana judiosmampis sut'inta willarqani Diosman kutirikunamanta, Señorninchej Jesucristopitaj creenamanta. 22Kunantaj Espíritu Santota kasuspa, Jerusalenman rishani, manataj yachanichu jaqaypi imachus noqapaj kananta. 23Kayllata yachani: Sapa llajtapi Espíritu Santo willawan carcelman yaykunayta, ñak'arinaytataj. 24Chaykunataqa mana manchachikunichu, nitaj wañuytapis; astawanqa kusiywan kawsayniyta tukuchiyta munani Señor Jesucristo kamachiwasqanta junt'aspa, willaspataj Diospa qhasilla k'acha yanapaynin evangeliomanta. 25Diospa reinonmanta tukuy qankunaman willarqaykichej. Kunanrí yachani manaña ujtawan uyayta rikunaykichejta. 26Chayrayku, kunanqa sut'inta niykichej: Pillapis chinkayman rejtenqa, mana juchayojchu kasaj, 27imaraykuchus qankunaman mana imata pakaspa willarqaykichej Diospa tukuy munayninta. 28Chayrayku qankuna kikiykichej qhawakuychej, jinallatataj tukuy hermanostapis. Paykunapaj Espíritu Santo churasorqachej qhawajkunata, Diospa Iglesianta michinaykichejpaj, mayqentachus Jesucristo kikin yawarninwan ranterqa, chayta. 29Noqa yachani ripojtiykama chawpiykichejman wajkuna phiña atojkuna jina yaykumunankuta, tropata mana khuyaspa. 30Chay runasqa qankuna ukhullamantataj rikhurenqanku, cheqa kajta q'ewispa creejkunata paykunaj qhepankuta pusanankupaj. 31Chayrayku allinta qhawakuychej, yuyarikuspa imaynatachus kinsa wata junt'ata, tuta p'unchay waqan waqan sapa ujniykichejta yuyaychasqaymanta. 32Kunantaj Diospa makinman saqeykichej, sonqochaj Simi Nisqanman ima. Payqa atiyniyoj qankunata kallpachanampaj, herenciaykichejtapis qankunaman qonampaj tukuy ajllakusqasninwan khuska. 33Mana pejpa qolqenta, qorinta, nitaj p'achanta munapayarqanichu. 34Astawanqa qankuna yachankichej kay makisniywan trabajasqayta kawsanaypaj, noqawan kajkunapajpis. 35Chay tukuy ruwasqaywan yachacherqaykichej pisichikojkunata yanapayta, yuyarikuspa Señor Jesuspa nisqanmanta: Aswan kusiy wajman qoriy qorichikunamanta nisqaqa, nispa. 36Parlayta tukuytawan, Pabloqa qonqoriykukorqa, tukuyninkutaj Diosmanta mañakorqanku. 37Tukuyninku waqarikorqanku, Pablota ojllaykuspataj much'aykorqanku. 38Paykunaqa astawan sonqonkuta nanachikorqanku Pabloj nisqanmanta: Manaña ujtawan rikuwankichejchu, nispa. Chantá barcokama paywan rerqanku kacharpayamunankupaj.


text: 1Josiasqa pusaq watayoqmi karqan kamachikuyta qallarishaspa, kamachikurqantaq Jerusalenmanta kinsa chunka hukniyoq watata. 2Josiasqa Señor Diospa munayninman hinapunin chaninta ruwarqan, payqa ñawpa taytan Davidpa ruwasqanta hinan ruwarqan. 3Josiasqa pusaqkaq watapi kamachikushaspa, warmallaraq kashaspanmi ñawpa taytan Davidpa Diosnin Señorman sonqollikuyta qallarirqan. Hinaspan chunka iskayniyoqkaq watapi kamachikushaspa Judá suyuta Jerusalén llaqtata ch'uyanchayta qallarirqan, chaymi wikch'urqan Asera diosaq rikch'ayninkunata, wak'a dios yupaychana cheqaskunata, thupasqa rikch'aykunata, unuyachispa ruwasqa rikch'aykunata ima. 4Paypa kamachisqanmi Baal diospa altarninkunata thunirqanku, chay patakunapi kashaq incienso altarkunatapas ñut'uta p'akirqanku. P'akillarqankutaq Asera diosaq rikch'ayninkunata, thupasqa rikch'aykunata, unuyachispa ruwasqa rikch'aykunatapas, ñut'uta kutaspataq chay polvota wisñirqanku chay rikch'aykunata yupaychaq runakunaq ayan p'ampasqa pataman. 5Josiasqa rikch'aykunata serviq sacerdotekunaq tulluntan kikinkuq altarninkupi ruphachirqan, ahinapin Judá suyuta Jerusalén llaqtatapas ch'uyancharqan. 6Chhaynallatataq ruwarqan Manasés aylluq llaqtankunapi, Efraín aylluq llaqtankunapi, Simeón aylluq llaqtankunapi, Neftalí aylluq llaqtankunapipas, muyuriqninkupi thunisqa kashaq llaqtakunapipas. 7Ahinatan Josiasqa Israel suyuntinpi llapan altarkunata, Asera diosaq rikch'ayninkunata thunirqan, tukuy rikch'aykunatapas lliwta chhalluspa ñut'urqan. Chaymantataq Jerusalén llaqtata kutipurqan. 8Chunka pusaqniyoqkaq watapi kamachikushaspataq Josiasqa suyutapas yupaychana wasitapas ch'uyanchaspaña, kamachirqan Azaliaq churin Safanta, llaqta kamachiq Maasiasta, Joacazpa churin qelqaq Joastawan Diosninku Señor Dios yupaychana wasita allichanankupaq. 9Manasés ayllu runakuna, Efraín ayllu runakuna, Israel suyupi qhepaq runakuna, Judá ayllu runakuna, Benjamín ayllu runakuna, Jerusalén llaqtapi tiyaq runakunapiwanmi yupaychana wasiman qolqeta apamurqanku, punku qhawaq Leví runakunataq chay apamusqanku qolqeta chaskirqanku. Yupaychana wasita allichananpaq kamachisqa qharikunataq chay qolqeta uma sacerdote Hilciasman aparqanku. 10Chaymantataq Hilciaspiwan chay qolqeta yupaychana wasipi llank'achiq umallikunaman qorqanku. Chay umallikunataq pagarqanku yupaychana wasi allichaypi llank'aqkunaman lliwta allichanankupaq. 11Hinallataq k'ullu llaqllaqkunanaman rumi wakichiqkunamanpas qolqeta qorqanku thupasqa rumikunata, chakana kurkukunata, perqa chaqllana k'aspikunatawan rantinankupaq, hinaspa Judá runakunaq mana allichachisqanta allichanankupaq. 12Chay runakunaqa hunt'aq-kaywanpunin llank'arqanku, paykunaq umallinkun karqan Leví runa Merariq mirayninmanta Jahatwan Abdiaspiwan, Leví runa Cohatpa mirayninmanta Zacariaswan, Mesulampiwan. Kallarqantaq allin tocay yachaq Leví runakunapas, 13paykunan q'epiqkunatapas tukuy t'aqa llank'aqkunatapas kamachirqan. Leví runakunamantaqa kallarqantaqmi qelqaqkuna, qelqa waqaychaqkuna, punku qhawaqkunapas. 14Señor Dios yupaychana wasiman apasqanku qolqeta horqoshaqtinkutaq, sacerdote Hilciasqa tarirqan Señor Diospa Moiseswan qosqan kamachikuy qelqa k'uyuta. 15Hinaspan Hilciasqa reypa qelqaqnin Safanman willarqan: –Señor Dios yupaychana wasipin kamachikuy qelqa k'uyuta tarirqoni, nispa. Hinaspataq Safanman qorqan. 16Hinan Safanqa chay qelqata reyman aparqan, hinaspa willarqan: –Ñoqayku kamachiykikunaqa kamachiwasqaykikuman hinapunin llank'ashayku. 17Señor Dios yupaychana wasipi kashaq qolqeta horqospaykun llank'achiq umallikunaman, kikin llank'aqkunamanpas qoykuña, nispa. 18Nillarqantaq: –Sacerdote Hilciasmi kay qelqa k'uyuta qowan, nispa. Hinaspa Safanqa reypa ñawpaqenpi chay qelqata leeykurqan. 19Chaymi rey Josiasqa Diospa kamachikuynin simikunata uyarispa llakikuymanta p'achanta llik'ikurqan. 20Hinaspan sacerdote Hilciasta, Safanpa churin Ahicamta, Micaiaspa churin Abdonta, qelqaqnin Safanta, paypa yanapaqnin Asaiastawan kamachirqan: 21–Riychis, Señor Diosta tapumuychis ñoqapas, Judá suyupas, Israel suyupi qhepaq runakunapas tarisqanku qelqaman hinaqa imaynachus kanaykuta. Señor Diosqa k'arak phiñasqan ñoqanchispaq kashan, ñawpa taytanchiskunapas manataq paypa siminta kasukusqakuchu, manataq kay qelqaq nisqanman hinapaschu kawsasqaku chayqa, nispa. 22Hinan Hilciasqa reypa kachasqankunapiwan profetisa Huldaman rirqanku. Payqa Salumpa warminmi karqan, Salumtaq Harhaspa churin Ticvaq churin karqan, yupaychana wasipi p'achakuna waqaychaq. Huldaqa Jerusalenpi yapachisqa llaqtapin tiyarqan. Kachasqakuna tapuqtintaq 23Huldaqa kutichirqan, Israelpa Diosnin Señormi nin: Ñoqata tapuwanaykichispaq kachamuqniykichis runaman willaychis, Ñoqa Señor Diosmi nini: 24Ancha hatun llakitan kay llaqtakunamanpas chaypi tiyaq runakunamanpas chayachisaq, Judá reypa qayllanpi leesqan qelqapi tukuy ñakaykuna kashan chayman hina. 25Paykunaqa wikch'uwarqankun, hinaspan wak dioskunaman inciensota q'apachirqanku, tukuy ruwasqankuwanmi phiñachiwarqanku, chayraykun phiñakuyniy kay llaqta contra rawrarin, manataqmi thaninqachu nispa, nispaykichis. 26Chaywanpas Señor Diosta tapunaypaq kachamuqniykichis Judá reyta niychis: Israelpa Diosnin Señorqa uyarisqayki qelqamantan nisunki: 27Kay llaqta contra chaypi tiyaqkuna tukuy nisqayta uyarispaykin qanqa kasukuq sonqoyoq karqanki, huch'uyyaykukuspaykin llakikuymanta p'achaykita llik'ikuspa ñawpaqeypi waqarqanki, chaymi ñoqaqa uyarirqayki. 28Mana ima llakillayoqmi wañukapunki, ñawpa taytaykikunawan kuskataq p'ampasqa kanki, kay llaqtata chaypi tiyaqkunata muchuchisaq chaytaqa manan rikunkiñachu, nispa Hinan kachasqakunaqa kutirqanku tukuy chaykunata reyman willanankupaq. 29Chaymi reyqa Jerusalén llaqtapi, Judá suyupi llapan kurak runakunata paywan huñukunankupaq waqyachirqan. 30Hinaspan reypas Judá suyupi llapan qharikunapas, Jerusalén llaqtapi tiyaq runakunapas, sacerdotekunapas, Leví runakunapas, hayk'an kaq llapan runakunapas Señor Dios yupaychana wasita rirqanku. Chaypin reyqa tarisqanku rimanakuy qelqa k'uyuta kunkayoqta leerqan. 31Hinaspan reypa tusan qayllapi sayaykuspa Señor Diospa ñawpaqenpi wakmanta rimanakurqan Señor Diosta kasukunanpaq, tukuy sonqo mana waqllispa kamachikuyninta, unanchayninta, yachachikuynintapas hunt'ananpaq, tarisqanku qelqapi rimanakuy simikunatapas lliwta kasukunanpaqwan. 32Hinan reyqa Jerusalén llaqta runakunatapas Benjamín ayllu runakunatapas rimanachillarqantaq, chaymantataq Jerusalén llaqta runakunaqa ñawpa taytankuq Diosninwan rimanakusqankuman hina ruwarqanku. 33Hinan rey Josiasqa Israel suyuntinpi tukuy millay wak'a dioskunata ch'usaqyachirqan, hinaspan Israel suyu llapallan runakunata kamachirqan Diosninku Señor Diosllata servinankupaq. Chaymi Israel runakunaqa mana t'aqakuspa ñawpa taytankuq Diosnin Señorta Josías wañukapunankama servirqanku.


text: 1Cheqaqta Diospi iñiyqa, Diospa prometesqankunata manaraq rikushaspa, segurotapuni chashkiymi, hinallataq Diosta mana rikushaspapas, paypi cheqaqtapuni creeymi. 2Sayna iñiyniyoq kasqankuraykun, ñawpaq tiempopi kawsaq runakunatapas Diosqa chashkiran. 3Noqanchisqa Diospi iñisqanchisraykun entiendenchis, kikin Diospuni kay pachataqa rimayllanwan unanchasqanta. Chaymi yachanchis, tukuy imapas kunan rikusqanchisqa mana imamanta unanchasqa kasqanta. 4Saynallataqmi Abelqa Diospi iñisqanrayku, wawqen Cainmantapas aswan más allin sacrificio ofrendata Diosman ofreceran. Chayraykun Diosqa Abelpa sacrificio ofrendanta qawarispan, payta aprobaran, cheqaq iñiyniyoq kasqanrayku. Chaymi Abelqa, wañusqaña kashaspanpas, Diospi anchata iñisqanrayku asta kunankama huk allin ejemplo noqanchispaq 5Saynallataqmi Enocpas Diospi iñisqanrayku mana wañuranchu. Aswanqa manaraq wañushaqtinmi, Diosqa kawsashaqllata kay pachamanta apakapuran. Chayraykun mana ni pipas Enocpa cuerpontaqa tarirankuchu. Paymantan Bibliapiqa khaynata nishan: “Enocqa Diospi iñispan Diosman agradaran”, nispa. 6Ichaqa manan ni pipas Diosmanqa agradanmanchu paypi mana iñispaqa. Chaymi pipas Diosman ashuyuqkunaqa primerta creenanku Diospa kawsasqanpi, hinallataq payta mashkaqkunaman premiasqanpi ima. 7Saynallataqmi Noeypas Diospi iñisqanrayku, Diospa advertisqanta uyarispa kasukuran. Hinaspan payqa manaraq ni imatapas rikushaspan, huk hatun barcota ruwaran, nishu parata Dios parachimuqtin familianta chaypi salvananpaq. Sayna iñisqanwanmi Noeyqa enteron mundontinpi runakunaman rikuchiran, paykunaqa pantaypi kasqankuta. Chayraykun Diosqa Noeyta bendeciran, paypi creespa anchata iñisqanrayku 8Saynallataqmi Abrahampas Diospi iñisqanrayku, Diosta kasukuran. Chayraykun Abrahamqa llaqtanmanta lloqsinanpaq Dios kamachiqtin, kasukuspa riran, Diospa prometesqan mana reqsisqan llaqtaman. Chaymi Abrahamqa, Diosta kasukusqanrayku, mana ni maymanpas risqanta yachashaspan, riran 9Hinaspan Abrahamqa Diospi iñisqanrayku, huk forastero runa hina Diospa prometesqan nación llaqtapi tiyaran. Chaypin Abrahamqa apakachana campamento carpakunapi tiyaran. Saynallataqmi wawan Isaacpas, hinallataq Isaacpa wawan Jacobpas sayna campamento carpakunapi tiyaranku, paykunapas chay prometesqanta chashkisqankurayku. 10Abrahamqa Diospin confiaran. Chayraykun payqa Diospa prometesqan hanaq pachapi cheqaq llaqtatapas rikuytapuni munaran. Chay cheqaq llaqta rikuy munasqanqa, Diospa ruwasqanmi, manan runapa ruwasqan llaqtachu. 11Saraqa Diospi iñisqanraykun Diosmanta kallpata chashkiran wawayoq kananpaq. Chaymi payqa qolluri warmi kashaspanpas, wawata onqokuran, yuyaqña kashaspanpas, Diospi allinta confiasqanrayku. Saynataqa onqokuran, ñawpaqtaraq kikin Diospuni payman prometesqanraykun 12Saynallataqmi Abrahamtaqa ña wañunanpaq hina viejoña kashaqtinpas, Diosqa permitiran wawayoq kaspa, ashka mirayniyoq kananpaq. Chaymi Abrahampa mirayninkunaqa ashka karanku cielopi qoyllurkuna hinaraq, saynallataq lamar qochapa patanpi aqo hinaraq, mana yupay atina. 13Llapallan chay ñawpaq runakunaqa Diospa prometesqanta manaraq chashkishaspankun, Diospi iñiranku asta wañunanku p'unchawkama. Ichaqa Diospi confiasqankuraykun paykunaqa Diospa prometesqankunataqa piensayllankupi rikuranku. Chaymi paykunaqa kay allpa pachapi forastero runa hina kasqankuta yachaspanku, chayman hina kawsaranku. 14Saynata kawsaspankun, paykunaqa Diospa unanchasqan cheqaq llaqtata mashkaranku. 15Chaymi paykunaqa, chay ñawpaq nacesqanku llaqtankumanqa mana kutiyta munarankuchu. Sichus kutipuyta munankuman karan chayqa, maypacharaqchá kutipunkuman karan. 16Ichaqa paykunaqa hanaq pacha cielopi sumaq llaqtayoq kaytan munaranku. Chayraykun Diosqa paykunapaq huk sumaq llaqtata cielopi preparapuran. Hinaspapas Diosqa manan p'enqakunchu paykunapa Diosnin kaytaqa. 17Diosqa Abrahampa iñiynintan pruebaman churaran. Chayraykun Diosqa Abrahamta kamachiran, wawan Isaacta wañuchispa sacrificananpaq. Chaymi Abrahamqa ancha iñiyniyoq kasqanrayku, sapallan wawan Isaac kashaqtinpas, Diospa nisqanta kasukuran. Hinaspapas Abrahamqa confiaranmi Diospa khayna prometesqanpi: 18“Qanpa mirayniykikunaqa wawayki Isaacnintakaman miranqa”, nisqanpi. 19Hinaspapas Abrahamqa yacharanmi, Diosqa ancha atiyniyoq kaspa, wañusqa runakunatapas kawsarichimunanta. Chaymi Abrahamqa, Diospi anchata confiasqanrayku, yacharan wawan Isaacta wañuchiqtinqa, Dios kawsarichimunanmanta. (Chaymi Abrahamqa wawan wañuchiytaqa mana ishkayaranchu. Chayraykun Diosqa Abrahamta kamachiran, amaña wawan Isaacta wañuchinanpaq). Saynapin Isaacqa wañusqanmantapas kawsarimushanman hinaña Abrahampaqqa karan 20Saynallataqmi Isaacpas Diospi allinta iñisqanrayku, Diosmanta mañakuran, wawan Jacobpas, hinallataq wawan Esaupas, qepa tiempopi bendecisqa kanankupaq 21Saynallataqmi Jacobpas Diospi iñisqanrayku, wañuypa patallanpiña kashaspan, wawan Joseypa wawankunata bendeciran. Chaymantan Jacobqa bastonninwan allinta tawnachayukuspa Diosta adoraran 22Saynallataqmi Joseypas Diospi iñisqanrayku, manaraq wañushaspan, Israel nacionniyoq llaqtamasin runakunaman willatamuran, Egipto nacionmanta libre lloqsinankupaq. Saynallataqmi kamachitamuran, paypa tullunkunatapas apanankupaq ima 23Saynallataqmi Moisespa tayta mamanpas Diospi iñisqanrayku, wawan Moisesta nacesqanmantapacha kinsa killa hunt'a pakasqallata hap'iranku. (Chay tiempopin Egipto nacionpi reyqa kamachimuran, Israel nacionniyoq llapallan qari wawakuna wañuchisqa kanankupaq). Ichaqa saynata kamachimushaqtinpas, Moisespa tayta mamanqa mana manchakuspankun, wawan Moisestaqa pakaranku, ancha sumaq wawacha kasqanrayku . 24Saynallataqmi Moisespas Diospi iñisqanrayku, maduro jovenña kashaspa, mana munaranchu Egipto nacionpi rey Faraonpa ususinpa wawan hina kaytaqa. 25Aswanmi payqa munaran Israel nacionniyoq llaqtamasin runakunawan kushka ñak'ariyta, saynapi chay Egipto nacionpi tukuy kusikuy huchakunamanta karunchakuspa kawsananpaq. 26Hinaspapas Moisesqa manan munaranchu Egipto nacionpi reypa tukuy qapaq kayninkunataqa. Aswanmi payqa ñak'ariran, imaynan Cristopas qepa tiempopi ñak'arinan karan chay hinata. Sayna kawsaytan payqa decidiran, premionta Diosmanta chashkiyta munasqanrayku. 27Moisesqa Diospi iñisqanraykun, Egipto nación llaqtamanta lloqsiran, rey Faraonpa phiñakusqanta mana manchakuspa. Hinaspapas Moisesqa manan iñiyninpiqa ishkayaranchu. Aswanmi payqa Diospa nisqanpi allinta creespa, mana rikuna Diostapas rikushanman hina, iñiyninpi qaqa hina sayaran. 28Moisesqa Diospi iñisqanraykun, Pascua fiestata ruwaran. Hinaspan kamachiran, Israel nacionniyoq runakuna wasi tiyasqanku punkupa umbralninta yawarwan ch'allanankupaq, saynapi Diospa angelnin chay yawar ch'allasqankuta rikuspa, Israel nacionniyoq llapallan runakunapa primer kaq kuraq wawankuta ama wañuchinanpaq. 29Israel nacionniyoq runakunapas Diospi iñisqankuraykun, Puka Qochawan sutichasqa hatun lamar qochapa chawpinta pasaranku, ch'aki allpantapas purishankuman hinata. Ichaqa Egipto nacionniyoq runakunañataqmi, chay qochapa chawpinta pasayta munaspanku, unupi heq'epaspa wañuranku 30Israel nacionniyoq runakuna Diospi iñisqankuraykun, Jericó llaqtapa muyuriqninpi hatun perqapas thuñiran. Saynataqa thuñiran, paykunaqa chay perqapa ladonta qanchis p'unchaw muyuqtinkun 31Saynallataqmi huk-huk qarikunawan puñuq mana allinpi puriq Rahab sutiyoq warmipas Diospi iñisqanrayku, llaqtamasin huchasapa runakunawanqa mana kushkachu wañuran chay Jericó llaqtapiqa. Aswanmi payqa Jericó llaqtata qawamunanpaq Josueypa mandasqan ishkaynin runakunata pakaran, saynapi ama wañuchisqa kanankupaq 32Noqari, ¿imakunamantawantaq aswan mastaraq rimapayaykichisman? Ichaqa manan tiempopas aypawanmanchu, nitaqmi willaytapas tukuytaqa atiykichismanchu, Diospi confiaq kay runakunamanta rimaspaqa: Gedeonmanta, Baracmanta, Sansonmanta, Jefteymanta, Davidmanta, Samuelmanta, hinallataq Diosmanta willakuq ñawpaq profetakunamantapas. 33Chay runakunamanta wakinkunaqa, Diospi iñisqankuraykun, huk law nacionkunamanta kaq soldadokunawanpas guerrapi peleaspa ganaranku; hinallataq allinta gobiernaranku. Saynata ruwaspankun paykunaqa Diospa prometesqantapas chashkiranku. Wakintaqmi Diospi iñisqankurayku leonkunapa simintapas taparanku; 34Wakintaqmi ancha manchakuypaq nina rawrashaqtapas wañuchiranku; wakintaqmi filollaña espadawan enemigonku wañuchinanmantapas ishkapakuranku; wakintaqmi mana kallpayoqña kashaspankupas, kallpata chashkiranku; wakintaqmi guerrapi peleaspankupas, ancha atiyniyoq karanku; enemigonkutapas guerrapi peleaspanku venceranku. 35Saynallataqmi wakin warmikunapas Diospi iñisqankurayku, wañusqa kaq familiankutapas chashkiranku kawsashaqtaña. Ichaqa wakin huk runakunañataqmi Diospi confiasqankurayku mana munarankuchu Diosta negayta, libre kanankupaq; aswanmi paykunaqa permitiranku maltratasqa kaspa wañuchinankuta, saynapi kawsarimuspanku allin sumaq wiñay kawsayman haykunankupaq. 36Saynallataqmi Diospi iñiqkunapas wakinqa ancha maqasqa karanku; wakinmantataqmi ashka runakuna burlakuranku. Saynallataqmi wakinpas latigasqa, hinallataq cadenakunawan watasqa kaspanku, carcelkunaman churasqa karanku. 37Wakintañataqmi rumiwan p'anashaspalla wañuchiranku. Wakintataqmi serruchokunawan kuchuspa kushkanman partiranku. Wakintataqmi espadakunawan wañuchiranku. Wakinñataqmi ovejapa qarankunawan hinallataq kapipa qarankunawan p'istuyukuspa puriranku. Paykunaqa, Diospi iñisqankuraykun, maltratasqa kaspa ñak'ariranku; wakchayaspa puriranku; hinallataq runakunapa qatikachasqan ima karanku. 38Hinaspapas Diospi confiaq runakunaqa, huchallapi kawsaq runakunamantaqa aswan más importanten karanku. Ichaqa sayna importante kashaspankupas, paykunaqa Diospi confiasqankuraykun ch'inñeq lugarkunapi, hinallataq orqokunapi ima puriranku. Saynallataqmi paykunaqa mach'ay t'oqokunapi, hinallataq wayq'okunapi pakakuspa tiyaranku. 39Chay ñawpaq tiempopi kawsaq runakunaqa, Diospa allin reqsisqanmi karanku, Diospi iñisqankurayku. Ichaqa Diospi iñishaspankupas, manan ni mayqenninkupas Diospa prometesqan promesataqa chashkirankuchu. 40Aswanmi Diosqa noqanchispi piensaran, saynapi chay ñawpaq tiempopi iñiqkunapas, kunan tiempopi iñiqkunawan kushka Diospa prometesqanta chashkinanchispaq. Chaymi niykichis, Diosmi noqanchista salvawaspanchis, chay ñawpaq tiempopi iñiq runakunatapas salvanqa.


text: 1Chaykuna pasaruqtinmi, huk ancha atiyniyoq angeltañataq rikurani, hanaq pachamanta phuyu ukhupi urayamushaqta. Chay angelpa umanmi k'uychiwan adornasqa hina kasqa. Uyantaq intipa k'anchayninman hinaraq rikch'akusqa. Saynallataqmi ishkaynin chakinkunapas altoman aysakuq nina rawraq hinaraq kasqa. 2Makinpitaqmi hap'isqa huk taksa libro kicharisqata. Hinaspanmi chay angelqa phaña kaq chakinwan saruran lamar qochata, lloq'e kaq chakinwanñataq allpa pachata. 3Hinaspan qapariran huk león hinaraq. Saynata qapariqtinmi qanchis vozkuna uyarikuran huk rayo t'oqyamuq hinaraq. 4Saynata chay qanchis vozkuna rayo t'oqyaq hinaraq uyarikuqtinmi, noqaqa chaykuna uyarisqayta ña escribinayña kasharan. Ichaqa chay ratollapin hanaq pachamanta huk vozta uyarirani khayna nimuwaqta: —Chay qanchis vozkuna nimusqantaqa ama escribiychu; aswan waqaychay mana pipa yachasqallan, nispa. 5Hinaqtinmi chay lamar qochapi huknin chakinwan, hinallataq allpa pachapi huknin chakinwan sayaq angelta rikurani, phaña makinta cieloman oqarishaqta. 6Diosmi hanaq pachatapas, kay pachatapas, lamar qochatapas, hinallataq tukuy kaqkunatapas unancharan. Chayraykun chay angelqa huk juramentota ruwaran, wiña-wiñaypaq kawsaq Diospa sutinpi khaynata: —Diosqa manañan astawanqa suyanqañachu. 7Aswanmi chay qanchis kaq ángel cornetata tocamuqtin, Diospa pakasqa hina planninkunaqa cumplikunqa, imaynatan ñawpaq tiempopi serviqnin profetakunaman willaran chayman hina, nispa. 8Hinaqtinmi hanaq pachamanta uyarisqay vozqa kaqmanta nimuwaran khaynata: —Riy; hinaspa chashkimuy chay taksa kichasqa librochata, lamar qochapi huknin chakinwan, hinallataq allpa pachapi huknin chakinwan sayaq angelpa makinmanta, nispa. 9Saynata niwaqtinmi noqaqa, chay angelpa kasqanman rispay, khaynata nirani: —Chay hap'isqayki librochata qoway, nispa. Saynata niqtiymi chay angelqa niwaran khaynata: —Kay librochata chashkiwaspayki mikhuy. Simiykipin abejapa mielnin hina mishk'isunki; ichaqa wiksayki ukhupitaqmi millayta qatqesunki, nispa. 10Hinaqtinmi angelpa makinmanta chay librochata chashkispay mikhurani. Chaymi simiypiqa abejapa mielnin hina mishk'iwaran; wiksaypin ichaqa millayta qatqewaran. 11Hinaqtinmi chay hanaq pachamanta uyarisqay vozqa niwaran khaynata: —Huktawanmi runakunaman willamunayki Diospa nisqanmanta, imakunas ashka llaqtakunawan pasananmanta, ashka nacionkunawan pasananmanta, ashka idiomakuna rimaq runakunawan pasananmanta, hinallataq reykunawanpas imakunas pasananmanta ima, nispa.


text: 1Jerusalenpimi taq uk fariseo runa Nicodemo shutiq. Payqami Israelmanta karguyjun runakunapa masin karan. 2Kay runami uk tuta, Jesusta watukuq rir, kaynu niran: --Yach'achikuq Taytituy, yach'anillapami Tayta Dyus kach'amushusha yach'achimanaykillapapaq nir. Chaqa, qamlami chay milagrukunata rurashaykitaqa rurayta puytinki. Dyus mana qamwan katinqa, mana rurayankimanchu chay milagrukunataqa nir. 3Chaynu Nicodemo nitinmi, Jesusqa niran: --Piru chiqaptami nishayki: Mayqanpis mana mushuqmanta nasiqqa, Dyus mantakushanpi mana kayta puytinqachu nir. 4Chaynu Jesu's nitinmi, Nicodemuqa, kaynu nir tapuran: --Chayqa, ¿imanutaq uk runa rukuna karqa qashan nasiyanqaqa? ¿Ima mamanpa shunqunman yaykurchu, qashan mushuqmanta nasimuyanqa? 5Chaynu taputinmi, Jesusqa niran: --Chiqaptami nishayki: Uk runa yakumanta chaynulla Dyuspa Santu Ispiritunmanta manaraq nasiyarqa, Dyus mantakuyashanmanqa mana yaykuyta puytinqachu nir. 6Chaqa mayqanpis taytanllapakunalamanta nasiqqami paykuna munashanlata rurar kawsanllapa. Nataq Tayta Dyuspa Santu Ispiritunmanta nasiqkuna-shuypaqami Tayta Dyus munashanlata rurar kawsanllapa. 7Piru 'Tukuymi mushuqmantaraq nasiyta ministin' nishutiyqa, amami kusalata chaypaqqa yarpupakunkichu. 8Chaqa imanutaq wayramaqa pay munashannulla maymantapis shamun. Chaynu shamutin waqaqta uyaparmapis manami yach'ankichu maymanta shamun chaynulla mayman rin nirmapis. Chaynumi pasan Dyuspa Santu Ispiritunwan yarpuyninpi nasiqkunawanpis. 9Chaynu nitinqa, qashan Nicodemuqa tapuran: --¿Imanutaq kayqa kanqa? nir. 10Jesusqa niran: --¿Qam Israel runakunapa yach'achiqnin karmapis, manachu kaytaqa yach'anki? 11Chiqaptami nishayki: Nuqakunaqami allita yach'aq kar chaynulla rikashayllapata ima willashunillapa. Piru qamkunaqa mana kriyinkillapachu. 12Chaynu kay pachapi rikaypaqkunapaq willashutiyllapa mana kriyirqa, ¿imanuna kriyinkillapa unaq syilupi mana rikaypaqkunapaq willashutiyllapamaqa? 13"Chaqa manami mayqanpis unaq syilumanqa iqashachu. Ashwanmi tukuy chaykunapaqqa yach'an Dyusmanta Shamuq Runala. 14"Unaymi chunllaq lugarpi runakunata largu kuru kanisha katin, Dyuspa rimaqnin Moise's, jyirrumanta largu kuruta rurar unaqman qirupi alsatin, kanikasha kaqkunaqa rikarla, alliyaranllapa. Chaynullami Dyusmanta Shamuq Runatapis qirupi klabar alsanqallapa unaqman. 15Chaynami tukuyla paypi kriyiqkunaqa washakar tukuy tyimpupaqna kawsanqallapa. 16"Tayta Dyusqami tukuy runakunata kusalata munashanrayku uklayla Wamranmatapis kach'amuran. Chayna tukuyla paypi kriyiqkunaqa amana wanurchu tukuy tyimpupaqna washakar kawsananllapapaq. 17Chaqa Tayta Dyusqa Wamrantaqa manami mayqanta uchachar kastigananpaqchu kach'amuran, ashwanmi tukuyta washananpaqna. 18"Chaymi mayqanpis, Tayta Dyuspa uklayla Wamranpi kriyiqqa, mana imapaqpis uchachakar kastigakanqanachu. Piru chay mana kriyiq-shuypaqa may tyimpu uchachakashana. Chaymi tukuy tyimpupaqna kastigakanqa. 19Chay mana kriyiqkunaqami uchachakashana. Chaqa mana allinkunata rurar tutaparaqlapi kayta munar, Dyuspa Wamran achkirachikuq shamutinqa, mana yach'ayta munaranllapachu paywanqa. 20Tukuy mana allinta ruraqkunaqa, chay achkirachikuqtaqa ch'iqnin. Chaymi paypa naypanmanqa mana qimikayta munanllapachu, tukuy saqra rurayninllapakunaqa shutiman mana rikarinanta munar. 21Piru chay allinta ruraqkuna-shuypaqa chay achkirachikuqpa naypanman mas qimikanllapa. Chayna tukuyta intrachinanpaq Tayta Dyus munashannulla rurar kawsanllapa nir". 22Chaymantami Jesusqa yach'akuqninkunawan riran Judea lugarman. Chaypimi paykunawan ayka diyallataqa karanllapa shutichikur ima. 23Chaynullami Juanpis, Salim shutiq pwiblupa shipchanlapi Eno'n shutiq pwiblu karan, chaypi shutichikuyaran. Chaqa chaypiri achka yaku karan. Chaymi chayman tukuy riqkunaqa shutikuqllapana. 24Tukuy kaykunaqami pasaran Shutichikuq Juanta manaraq karsilman itayatinllapa. 25Piru, Juanpa wakin yach'akuqninkunaqa, Israelmanta uk runawan, chay yakuwan shutikur Dyuswanqa shumaqchakanchik niyashanllapapaq kusalata willanakuranllapa. 26Chaymi Juanpa yach'akuqninkunaqa riranllapa payta kaynu nir willaq: --Yach'achimaqniyllapa, qammi parlamaraykillapa riyu Jordanpa chimpanpi pullayki karan, chay runapaq. Paymi kananqa shutichikutin, tukuy kriyir paymanna riyanllapa. 27Chaynu nitinllapami, Juanqa niran: --Manami mayqanpis pudirniyjunchu kanman, Dyus mana pudirta qutinqa. 28Piru uk kuti qamkunata 'Manami Dyuspa Akrashan Cristunchu kar, uk paypa naypanta shamuqla kani' nir willashutiyllapa uyakurmapischu ¿mana intrakaraykillapa? 29Chaqa allita intrakayllapa: Uk kidamyintupimaqami kidaq chay, nubyawan pulla kaytaqa puytin, mana amigunkunachu. Ashwanmi chay kidaqpa amigunkunaqa chaynu kidaqta uyaparqa kusalata aligriyan. Chaynumi nuqapis chay kidaqpa amigun kashayrayku kusalata aligriyani. Chaqa payqami nuqanchikkunaman ch'amushana. 30Chaymi ashwan paylatana kusata kasur kawsanqallapa. Nataq nuqata-shuypaqa waran waranqa mana kwintachamanqallapanachu. 31"Chaqa syilumanta shamuqqami, tukuyla imapaqpis yach'an. Nataq kay pachamanta kaq-shuypaqami pachapi kaqkunalapaq yach'ar riman. Piru unaq syilumanta shamuq-shuypaqami, tukuyta yach'aq kashanrayku, 32tukuy imata rikashanta, uyapashantaqa karanlata riman. Piru chaynu rimatinmapis, manami mayqanpis kriyinllapachu. 33Nataq mayqanpis chay nishanta kriyiq-shuypaqami Dyusqa chiqapta riman nir parlakun. 34Chaqa Dyusmanta shamusha chayqami Taytan, Santu Ispiritunta qushanrayku imatapis karanlata riman. 35Taytanmi, Wamranta kusalata munashanrayku pudirta qusha tukuy imatapis payna mantananpaq. 36Chayraykumi mayqanpis chay Wamranpi kriyiqkunaqa, tukuy tyimpupaqna washakar kawsanqallapa. Nataq chay mana kriyinaqkuna-shuypaqami mana washakarnachu, tukuy tyimpupaq kastigutana Dyusmanta aypanqallapa".


text: 1Tata Dios awilunchikunatashina ñukanchikunatapish willawanchisapa paywan tantalla kushikushpa kawsananchikunapa. Chashna willawaptinchikuna akuychi kuydanakuypachi ama Tata Diosmanta ashunanchikunapa. 2Tata Dios chay ñawpa awilunchikunatashina ñukanchikunatapish willawashkanchisapa kuyawashpanchikuna uchanchikunamanta salvawananchikunata. Chay awilunchikuna Tata Diospa rimananta uyarishpankunapish mana munarkansapachu tukuy shunku payta kreyishpa kawsayta. Chayrayku mana atiparkansapachu chay alli kushikunankuna llaktapi yaykuyta. 3Tata Dios killkadunpi rimarkan: “Chay runakuna mana kasuwanayaptinkuna sukaman piñakushpa willarkanisapa ama chay alli kushikunankuna llaktapi yaykunankunapa.” Chay runakuna mana kushikunan llaktapi yaykuptinkunapish ñukanchikuna Jesukristuta allita kreyishkanchikunarayku Tata Dioswan kushikushpalla kawsashunchisapa. Tata Dios tukuy tiyakta rurashkanmantapacha kushikushpa kawsaykan. Chayrayku munan ñukanchikunapish paywan tantalla kushikushpalla kawsananchikunapa. 4Tata Diospa killkadun willawanchisapa: “Soktaynin diya Tata Dios tukuy rurashkanta tukuchashpa kushikushpa samarkan.” Chashna Tata Dios yachachiwanchisapa yanapawaptinchikuna kushikushpalla kawsananchikunapa. 5Chaymanta Tata Dios killkadunpi kashkan willawanchisapa: “Chay kushikunan llaktapi chay runakuna mana yaykunkasapachu.” 6Kunankamanlla Tata Dios munan paywan tantalla kushikushpa kawsananchikunapa. Chay ñawpa awilunchikuna Tata Dios salvakuk kananta yachashpankunapish chay rimanata mana kasurkansapachu. Chayrayku mana atiparkansapachu chay kushikunankuna llaktapi yaykuyta. 7Paykuna mana yaykuptinkuna aypa watakuna washa Tata Dios awilunchi Davidta kashkan willarkan: “Kunan rimanaynita allita uyarishpaykichi ama sinchi shunku tukuychichu.” Chayta willashpa Tata Dios yachachiwanchisapa kunankaman munananllata tukuy runakuna payta kasushpa kushikushpa kawsananchikunapa. 8Chaymanta Josueta katik runakuna chay kushikunan llaktapi yaykushpankunapish mana kushikushpachu kawsarkansapa. Allita kushikushpa kawsashkankuna kaptinka aypa watakuna washan Tata Dios mana kashkan willanmansapachu karkan payta kasushpa kushikushpa kawsanankunapa. 9Chashna Tata Dios paykunata willashpa yachachiwanchisapa kunankaman munananta ñukanchikunapish paywan tantalla kushikushpa kawsananchikunapa. 10Tata Dios tukuy tiyakta rurashkanwasha kushikushpa samarkan. Ñukanchikunapish Tata Dios kushikushkanshina sukaman kushikushpa mana turbakushpa payllata kreyishpa kawsashunchisapa. 11Chayrayku akuychi sinchikushpa Tata Diosta allita kasushpa kawsaypachi paywan tantalla kushikushpa kawsananchikunapa. Ama chay ñawpa mana kasunayak runakunashina kawsaypachichu. 12Tata Diospa rimanan atipachiwanchisapa mushuk layata allita rurashpa kawsananchikunapa. Ishkantin ladunpi filuyuk machetimanta Tata Diospa rimananka ashwan filuyukshinami. Shunkunchikunapi kawachiwanchisapa yuyananchikuna munananchikuna allichu manachu nishpa. 13Tata Dios tukuy yuyayninchikunata allita riksin. Tata Dios rurawashkanchikuna kaptin paymanta mana atipanchimansapachu pakakuyta. Paytaka tukuy alli mana alli rurashkanchikunata willananchikuna tiyan. 14Tata Diospa chaylla wambran Jesukristu kawsamushkanwasha Tata Diospa kawsanan sielupi yaykurkan alli kamachikuk saserdotenchikuna kananpa. Chayrayku imashnacha Jesukristu kreyinanchikunata willashkanchikunashina akuychi mana shaykushpa payllata allita kreyishpa kawsaypachi. 15Jesukristu kay allpapi kawsashpa ñukanchikunashina rikchak layata sufrirkan. Chashna sukaman sufrishpapish mana niman suk kuti uchallikurkanchu. Rikchak layata sufrishkanrayku yachan sufrinanchikunata. Chayrayku saserdotenchikuna kashpa atipan llakichiwashpanchikuna yanapawayninchikunata. 16Chayrayku sufrishpanchikuna akuychi Tata Diospa kamachikunan tiyarinanman riypachi allita yachashpa sukaman kuyawashpanchikuna yanapawananchikunata. Chayta yachashpa payta roygaypachi llakichiwashpanchikuna yanapawananchikunapa.


text: 1Señor Diospa wasinpaq tukuy serviciokunata ruwachiyta tukuspataq, Salomonqa taytan Davidpa t'aqasqan qorita, qolqeta, llapan serviciokunatawan Diospa wasinpi qhapaq kay churana wasiman churachirqan. 2Chaymantataq rey Salomonqa Jerusalén llaqtapi huñuykurqan Israelpi llapan kurak runakunata, llapan ayllu umallikunata, familia umallikunatawan, Señor Diospa rimanakuynin arcata Davidpa Llaqtan nisqa Sionmanta apanankupaq. 3Hinan llapan Israel qharikuna rey Salomonwan huñukurqanku qanchiskaq killapi Ch'uklla Ruwana Fiestapi. 4Israelpi kaq llapan kurak runakuna huñukuqtintaq, Leví runa sacerdotekunaqa rimanakuy arcata hoqarirqanku, 5hinaspa Dioswan Tupana Karpata, karpapi kaq llapan ch'uya serviciokunatawan aparqanku Dios yupaychana wasiman. 6Hinan rey Salomonqa paywan huñukuq llapan qharikunapiwan rimanakuy arcaq ñawpaqenpi askha ovejakunata torokunatawan sacrificiota haywarqanku, chaykunan mana yupay atiy karqan. 7Chaymantataq sacerdotekunaqa Señor Diospa rimanakuynin arcata yupaychana wasi ukhuman apaykurqanku Ch'uyay-ch'uya Cheqaskama, hinaspa churaykurqanku querubinkunaq raphran uraman. 8Chay querubinkunaqa mast'arisqa raphrayoqmi karqan, raphrankunan rimanakuy arcata wantuna k'aspitapas pakarqan. 9Wantuna k'aspikunaqa sinchi hatunmi karqan, chaymi k'aspikunaq puntan Ch'uya Cheqasmanta rikukurqan, yupaychana wasi punkumantan ichaqa mana rikukurqanchu, ahinapin chay k'aspikunaqa qhepakapurqan. 10Rimanakuy arcapiqa iskay p'alta rumillan karqan. Israel runakuna Egipto suyumanta lloqsimuqtinmi, Señor Diosqa paykunawan rimanakusqa, chay p'alta rumikunatan Moisesqa arcaman Horebpi churaykusqa. 11Chaypi kashaq sacerdotekunaqa ch'uya cheqasmantan lloqsimurqanku paykunaqa llapallanmi ch'uyanchakurqankuña, t'aqa-t'aqa llank'ayninkuta saqerispa. 12Leví ayllumanta llapan takiqkunan chaypi karqan: Asaf, Hemán, Jedutún, churinkuna, wawqenkunapiwan. Sumaq lino p'achawan p'achasqa, paykunan altarpa inti lloqsimuy ladonpi sayasharqanku, platillota, arpata, tawtinkutawan tocaspanku. Paykunawanmi kashallarqantaq pachak iskay chunka sacerdotekuna cornetata tocaspanku. 13Cornetata, platillota, wak tocanakunatapas tocaqtinkutaq, tocaqkunapas, takiqkunapas huk kunkalla takiykurqanku, Señor Diosta yupaychaspanku, payman graciasta qospanku ima: –¡Señor Diosqa allinmi! ¡Khuyapayakuyninqa wiñaypaqmi! nispa. Chay raton Dios yupaychana wasita phuyu hunt'aykurqan. 14Chaymi wasiqa Señor Diospa qhapaq-atiyninwan hunt'a karqan, chay hawataq sacerdotekunaqa mana wasipi serviyta atirqankuchu.


text: 1Noqa anciano nisqa kuraj runa kay cartata qhelqamuni may munasqa Gayoman, pitachus cheqa kajpi munakuni, chayman. 2Munasqa hermanóy, Diosmanta mañapuyki tukuy imapi allin risunampaj, cuerpoykitaj sanolla kanampaj, imaynachus Diospi creesqaykipi allin kakunki, ajinata. 3Maytapuni kusikorqani, maypachachus hermanos jamuspa willawarqanku allinta kawsakusqaykita, cheqapitaj purishasqaykita, chaypacha. 4Mana imapis astawan kusichiwanchu, wawasniy cheqapi purishasqankuta uyarisqaymanta nisqaqa. 5Munasqa hermanóy, allinta ruwanki hermanosta yanapaspa, astawanqa waj llajtayojkunatapis. 6Chay hermanosqa munakuyniykimanta iglesiaman willarqanku. Sumaj kanman, ñampaj imallatapis paykunapaj churapuspa, allinta kacharpayanayki, Diospa munayninman jina. 7Paykunaqa jamorqanku Jesucristoj sutinrayku, mana creejkunamanta ni ima yanapata jap'ispa. 8Chayrayku chay jina hermanostaqa wajyarikunanchejpuni, cheqa kajta willaypi paykunata yanapananchejpaj. 9Iglesiaman qhelqamorqaniña, Diotrefestajrí paykuna ukhupi atiyniyoj kayta munaspa, noqaykutaqa mana valechiwaykuchu. 10Chayrayku noqachus jamusaj chayqa, payta k'amisaj chay ruwasqasninmanta, noqaykupaj sajrata, llullatataj parlasqanmanta. Manataj chayllatachu ruwan; astawanqa chayamoj hermanostapis mana wajyarikuyta munanchu. Wajyariyta munajkunatapis manallataj saqenchu wajyarinankuta, manachayqa paykunata iglesiamanta qharqon. 11Munasqa hermanóy, ama sajra kajta ruwaytaqa yachaqakuychu, astawanqa cheqa kajllata. Cheqa kajta ruwajqa Diosmantamin. Pichus sajrata ruwajrí, Diostaqa mana rikullampischu. 12Demetriomanta tukuy runas allinta parlanku, cheqa kajpis kikillantataj. Noqaykupis chayta nillaykutaj; yachanki jina, willasqaykoqa cheqamin. 13Ashkharaj tiyan qhelqamusunaypaj, manataj munanichu cartapi churamuyta. 14Chayrayku munashani usqhayta rikusuyta. Chaypacha uyapura parlarikusun. 15Sonqo tiyaykuy qanwan kachun. Kawsaqesninchej napaykamusunku. Qampis sapa uj kawsaqeta napaykapuway.


text: 1Jesusman yupachicugcunachru noga mandagmi isquirbiyämü cay cartata, alisca cuyashä Gayopag. Gamtaga Gayo lapan shongöpam cuyag Jesusman yupachicug-mayï captiqui. 2Chaymi nogaga gampag manacuyä Diosta, ima-ayga rurangaychrüsi pay yanapäshunaypag, nätan Diospag ali cayangaynuy ima-ayga gueshya cuerpuyta mana charishunaypagsi. 3Nogaga aliscam cushicusha cä Diosman juc ishcay yupachicug-mayinchicuna razoncag willapa ningannuy cawayangaypita willaparärimaptin. 4Nogaga aliscam cushicü razoncag willapa ningannuy wamräcuna cawapäcunganpita mayacur. Chaynuyga manam imas cushicachimanchu. 5Cuyashä Gayo, alitam rurayanqui Jesusman yupachicug-mayinchicunata ima-aygachrüsi chaynuyla yanapar. Mas alitaran rurayanquis carupita shamugcunata yanaparniquiga. 6Chaynuy alisca cuyacug cangaypita, cay goturarcayangäman chrarärimurmi willaparäriman. Paycunataga yanapayuy ima-aygachrüsi Diosta servircayaptinga, aywananta aywapäcunanpag. 7Paycuna maytas chaytas purircayan Jesucristopita willapacurcayarmi. Paycunataga Diosta mana chrasquicushacuna manam yanapapäcunchu. 8Chaymi noganchiga paycunata yanapachwan ima-aygawansi. Chaynuy rurarga noganchis Jesuspita willapacugcunapa yanapacugninmi canchi. 9Nogaga jucpulanmi isquirbimurä juc cartata Jesusman yupachicug chaychru gotucagcunapag. Jinarcurshi Diotrefesga mana munanchu nogacuna nipäcungänuy cawayta. 10Chaymi aywaramurga niyushag nogacunapita chay lutan manacagta rimayanganpita. Manam chaylatapischu ruransi, jinaman Diosman yupachicug-mayinchicunatas paycagman chrapäcuptin manash chrasquiyta munanchu. Nätan waquin chrasquï munagcagtaga amachayantagshi, jinacayta chrasquiräriptinga paycunawan mana masta gotucapäcunanpagshi gargoyan. 11Cuyashä Gayo, ama imatas yachrapaychu chay lutan ruraynincunata, antis rurayga alicagta. Pi maysi Diospa runancagga alitam ruran. Nätan Diospa mana runancagga lutantam ruran. 12Lapan runacunam Demetrio ali canganpita rimapäcun, nätan chaynuy cawayan razoncag willapa ningannuymi. Nogas alim cawayan nïmi paypitaga, nätan gamga shumagmi musyayanqui mana casqui rimag cangäta. 13Alisca chraninran cayan gamta ninä, nätan manam cay cartachru isquirbimuyta munächu. 14Antis cananpita manas alä unaytam aywamuyta munayä ricagniqui, chaychrümi rimashun lapanta. 15Chauraga Dios yanapäshunqui ali cawayta. Caychru cag reguenacuyninchicunam aparcayächimushunqui salüduta. Chaynuytag nogapitas saludayulay lapan reguenacuyninchicunata. Chaylam.


text: 1Ñatac nasyunpa puydï mandacücunäta lluymi cäsuculcänayqui. Manamari nasyuncunaćhu juc mandacüllapis Tayta Diospa mana ćhulaycuśhan'a caycunchu. Lluymi paypa ćhulaycuśhan cayalcan. 2Chaymi mandacücäta mayanpis mana uyalicücá Tayta Dios unanchaycuśhanpa cuntran cayan. Chaynu mana uyalicuyta munäcunacá cunca cuchuynintam ashicuyalcan. 3Ñatac mandacücunaca allin luläcunäta manchachinanpächu manam cayan, sinu'a mana allin luläcunätamá. ¿Mana manchacullal cawsaytachun munanqui? Chayurá allinpa licaycuśhunayquipä allincäta lulaycuy. 4Paycuna Tayta Dios ćhulaycuśhanćhümi sirbiyalcan allinniquipä. Mana allincäta lulalmi ichá manchacunquiman. Manamari yan'alchu ispädanta uywayan. Tayta Diospa sirbïnin cayalmi mana allin luläcunäta mućhuycachin. 5Chayurá mandacücunäta cäsucunayquim. Manam mućhuycäta manchacuyllapïchu, sinu'a allinca caśhanta tantiayniquiwanmi. 6Chaynütacmi mandacücunaca Tayta Diospa munayninta lulayalcal, chayllaćhüña lulaycälin. Chaymi paycunaman alcabälacunacta pägaycälinayqui. 7Uycäliy tincüninman-cama: alcabäla captin'a alcabälacta; impuistu captin'a impuistucta; allinpa licaycuna captin'a allinpatac licaycuy; altuman juluycuna captin'a altumantac juluycuy. 8Mayanwanpis ama-ari mänutacüśha cayalcaychu. Aśhwanpa mänuyqui caycunman lluywanpis cuyanacunallayquim. Chaynu nuna-masinta cuyal'a camachicuy lluy nishanta lulälunñam. 9Ñatac camachicuyćhu: “Ama mansibacuychu, ama wañuchiychu, ama suwacuychu, ama munapaychu” nishancunäwan lluy juccunaca, chumacacun: “Quiquiquitanuy nuna-masiquita cuyacuywan licaycuy” nishancällamanmi. 10Cuyaycücá manam nuna-masinta mana allinta lulanmanchu. Chayurá cuyäca lluy camachicuycätam cäsucuyan. 11Lluy caycunacta lulaycäliy ima timpucunaćhu caśhanchictapis sumäta tantiaycul-ari. Licaćhacunanchic ürañam, canan salbacunanchic ji'acaycayämuptin'a. Chalapacuy allaycuśhanchicpi canan'a caylläćhüñamari cacuyan. 12Tutaca ñam pasacalpuyanña. Muyunca ji'acaycayämunñam. Chaymi tutapäcäćhu lulaycunätá juc-lädumanña caćhaycunanchic. Aśhwanpam muyuncäćhu cawsayal cachacunuy pilyaycuśhun. 13Muyunpa cawsaśhanchiccäman tincüta allinpa cawsaycuśhun. Ama-ari chay anla millachicuy fistachacuycunaćhu'a, shincacuycunaćhu'a, mansibacuycunaćhu'a, alli-cama fistallacta lulaycunaćhu'a, nïtac ćhïninacuycunaćhüpis nï lägacuycunaćhüpis puliyalcaychu. 14Amaña aychayquip munaynincunacta lulaypi wañupacuyalcaychu. Aśhwanpa Jesusllanchicña jinantin lluy cawsayniquićhu caycuchun.


text: 1Chantá Salomonqa kamachinan wasita ruwachikorqa, chunka kinsayoj watapi junt'asqata tukucherqataj. 2Kikillantaj “Líbano monte” nisqa wasitapis ruwachillarqataj, chay wasitaj kay jina karqa: Sayt'unman tawa chunka phishqayoj metro, anchonman iskay chunka iskayniyoj metro khuskanniyoj, sayayninmantaj chunka kinsayoj metro khuskanniyoj. Tawa sinru cedro kurkusmanta sayantakuna patapi sayachisqa karqa, patampitaj churasqa karqa cedro kurkus. 3Chay kurkukunaqa tawa chunka phishqayoj karqanku, kinsa t'aqasman rak'isqa, sapa t'aqapitaj chunka phishqayoj kurkus karqa, sayantas patapi churasqa. Chay kurkukuna patataj cedro tablawan qhatasqa karqa. 4Kinsa sinru ventanakuna karqa, sapa ujtaj ujwan qhawanakusaj karqanku. 5Tukuynin punkukuna tawa esquinayoj karqanku, kinsa sinru ventanakunataj sapa uj ujninwan qhawanakusaj karqanku. 6Chay wasej ñawpaqempi uj corredorta sayantakunayojta ruwallarqataj; chayqa sayt'unman karqa iskay chunka iskayniyoj metro khuskannin, anchonmantaj chunka kinsayoj metro khuskannin. Chaypa aswan ñawpaqempitaj waj corredorpis kallarqataj. 7Ruwallarqataj chheqan ruwana wasita, maypichus jatun kamachej chheqanchayta ruwanampaj. Cedro maderawantaj pampamantapacha pakama tablaykucherqa. 8Salomonpa tiyakunan waseqa wasa ladompi patioyoj karqa, chaypis kikin ruwasqallataj karqa. Salomonqa Faraonpa ususimpaj, mayqenchus paypa warmin karqa, chaypajpis uj wasita ruwachiporqa chay corredorta kikillantataj. 9Chay ruwachisqan wasikunaqa sumaj k'acha rumikunawampuni ruwasqa karqanku, k'utusqa, ch'eqosqataj medidanman jina, sumaj llup'ita jawan cimientomantapacha tukukuyninkama, jinallataj jawa perqamanta ukhu jatun patiokama. 10Chay wasej rumi cimientonkunaqa sumaj jatuchaj k'achitu rumikunamanta karqa, wakinkunaqa tawa metros khuskannin, wakintaj kinsa metros khuskan kurajniyoj. 11Chay perqaj patampipis ajina k'acha rumikunawan ruwasqallataj karqa medidaman jina k'utusqa, cedromanta kurkuswan ima. 12Jatun patioj perqantataj ch'eqosqa rumikunawan kinsa sinruta muyuykucherqa, patanmantaj cedro tablasta uj sinruta churaykorqa, imaynatachus Tata Diospa Templon ukhu patiopi ruwarqa, Temploj corredornimpipis, ajinallatataj. 13Chantá jatun kamachej Salomonqa Tiromanta Hiram-abi sutiyoj runata pusachimorqa. 14Hiram-abiqa Neftalí ayllumanta uj viudaj churin karqa, tatantaj Tiromanta karqa; payqa broncemanta tukuy imakunata ruwayta yachaj. Jinallataj Hiram-abipis sumaj yachayniyoj, yuyayniyojtaj karqa, broncemanta tukuy ima ruwanata ruwanampaj. Paytaj rey Salomonpaman jamuspa, tukuy imakunata paypaj ruwarqa. 15Bronceta unuyachiytawan, iskay sayantakunata ruwarqa; chaykunaqa sapa uj sayayninman pusaj metroyoj karqa, rakhunmantaj phishqa metro khuskannin karqa. 16Ruwallarqataj broncemanta iskay pilluta jina, chay sayantakunaj patanman churanankupaj; sapa pilluqa phatunman iskay metro uj cuarta kurajniyoj karqa. 17Ruwallarqataj iskay simp'asqa malla jina, chay sayantakunaj patankupi pilluta muyuykuchinampaj, uj malla simpàsqa sapa uj pillupaj. 18Ruwallarqataj iskay sinru granadata chay mallaj simp'asqa muyuynimpi churanampaj, chaykunawan sayantakunaj patapi pilluta k'achanchanapaj. Kikillantataj ruwarqa chay uj kaj sayantapajpis. 19Chay sayantakunajpa puntampi pilluqa lirio t'ika jina karqa, phatunmantaj iskay metroyoj karqa. 20Iskaynin sayantaspa pillun patampi aswan rakhu muyuynimpi, mallaj simp'asqa qayllampi iskay pachaj granadakuna sapa ujnimpi iskay sinruskama muyurisqa karqa. 21Chay sayantakunatataj Hiram-abiqa churarqa Diospa Templompa corredorninman. Paña ladopi kaj sayantata sayachispataj, Jaquín nispa suticharqa; lloq'e ladopi kajta sayachispa, Bóaz nispa suticharqa. 22Chay sayantakunajpa patankupi lirio t'ikaman rijch'akoj ruwasqata churarqa. Ajinata tukukorqa sayantakunata sayacheyqa. 23Hiram-abiqa broncemanta unuyachispa, ruwarqa uj jatun yaku churanata, chaytaj muyu karqa. Uj kantunmanta ujnin kantunkama tawa metro khuskannin karqa, sayayninmantaj iskay metro cuarta kurajniyoj karqa, tukuy muyuynintaj chunka kinsayoj metro khuskannin karqa. 24Chay jatun yaku churanaj simin urapitaj muyurisqa karqa lakayoteman rijch'asqa broncemanta ruwasqa moroq'o jina. Sapa khuskan metropi chunka karqa iskay sinrupi, chaykunataj jatun yaku churanawan khuska ujlla jich'asqa karqa. 25Chayqa chunka iskayniyoj bronce torokuna patapi churasqa karqa; kinsa qhawasharqanku pata ladota, kinsataj ura ladota, kinsataj inti llojsimuy ladota, kinsataj inti yaykuy ladota. Chay yaku churanaqa chaykunaj patankupi churasqa karqa. Ajinamanta chay torokunajpa chakinku ukhu ladopi karqanku. 26Yaku churanaqa phatunman uj t'ajllu karqa, kantuntaj rijch'akorqa lirioj t'ikanman, chaymantaj yaykoj tawa chunka tawayoj waranqa litro yaku. 27Chantapis ruwallarqataj broncemanta chunka chukukunata, sapa ujtaj sayt'unman uj metro tawa cuartayoj karqa; anchonman kikillantaj karqa, sayayninmantaj uj metro iskay cuartayoj karqa. 28Chay chukukunaqa kay jina ruwasqa karqanku: Chawpimpi p'alta tablayoj jina, marcosniyoj jina k'achanchasqa karqa. 29Chay marcospa chawpimpi p'altampitaj ruwasqa karqa, wakenqa leonkunaman rijch'akoj, wakentaj torokunaman, wakinri angelkunaman. Chay marcospa urampi, patanejpiwan, jinallataj leonkunajpa, torokunajpa urampi patanejpiwan guirnalda jina warawakuna churasqa karqa. 30Sapa chukoqa broncemanta tawa ruedakunayoj karqa, imapichus muyunanku broncellamantataj karqa. Chay yaku churanaj tawantin sapa esquina urapi broncemanta jap'inayoj karqa, chaykunataj t'ikanchasqa karqanku, chaymanta jap'ispa apaykachanankupaj. 31Yaku churanaj simenqa chay jap'ichinakunamanta pataman khuskan metro jinalla karqa. Simintaj muyu karqa; p'ukunmanta pataman kinsa cuarta kurajniyoj karqa. Kallarqataj simimpi warawas ruwasqa, chaykunataj tawa esquinayoj karqanku, mana muyuschu. 32Tawantin ruedaqa marcokunaj urampi karqa, imapichus muyunantaj kikin chukullamantataj llojsimorqa. Sapa uj ruedajta sayayninman kinsa cuarta t'ajlluyoj jina karqa. 33Ruedakunataj rijch'akorqa carreta ruedakunaman. Imapichus muyunampis, radiopis, cubopis, cinchon ima, tukuyninku broncellamantapuni ruwasqa karqanku. 34Tawantin esquinapi jap'inapaj ninrinpis chukuwan ujlla karqanku. 35Chukoj patampitaj uj juch'uy p'alta muyu karqa; chayqa phatunman cuarta kurajniyoj karqa. Chay chukoj patampitaj k'achanchasqa marcoqa tablerowan ima chay chukuwanqa ujlla karqa. 36Chay marcokunapi tablerokunapi ima, Hiram-abiqa lijrakunayoj querubinkunata t'illmerqa, leonekunata, palmerakunatawan, campoj kasqanman jina, chaykunaj muyuynimpitaj waj k'achanchanatawan churarqa. 37Chay jinamanta chay chunka chukukunaqa broncemanta unuyachispa kikimpurata ruwarqa, chhikachajkamata, kikin k'achanchasqallatataj. 38Broncemanta chunka yaku churanata ruwallarqataj. Sapa uj yaku churana uj metro tawa cuartayoj jina karqa, chaymantaj yakoqa pusaj pachaj pusaj chunkayoj litros junt'aj, sapa ujnintaj chunkantin chuku pataman ujtakama churasqa karqa. 39Temploj paña ladonman phishqa chukuta churarqa, uj phishqa chukutataj lloq'e ladonman. Chay jatun yaku churanatataj Temploj paña ladonman churarqa, ura lado inti llojsimuynejman. 40Jinallatataj Hiram-abiqa ruwarqa mankakunata, lampakunata, yuritukunatawan. Ajinata tukuy imata ruwayta tukucherqa Tata Diospa Templompaj, 41Salomonpa nisqanman jina: Iskay sayantakunata, pata puntampi muyu pillukunata, k'achanchanapaj iskaynin simp'asqa mallatawan, chay iskaynin muyu pillukunata qhataykunampaj. 42Ruwallarqataj tawa pachaj granadakunata chay iskaynin simp'asqa mallakunapaj, iskay sinruta sapa simp'asqa mallapaj, chaykunawan sayantakunajpa patampi muyu pilluta k'achanchanankupaj. 43Ruwallarqataj chunkantin chukuta, chunka yaku churanatawan. 44Ruwallarqataj chay jatun yaku churanata, urampi kasharqanku, chay chunka iskayniyoj torokunatawan. 45Ruwallarqataj mankakunata, lampakunata, yuritukunatawan. Chay tukuy imakunata Hiram-abiqa broncemanta ruwarqa Tata Diospa Templompaj. 46Chay tukuyta jatun kamacheqa Jordán pampanejpi unuyachispa ruwacherqa, Sucotwan, Saretanwan tinkuypi, chaypi sumaj llink'i jallp'a kasqanrayku. 47Salomonqa manataj pesacherqachu broncemanta imakunapis mashkhachus kasqanta, manchay ashkhapuni kasqanrayku. 48Chantá Salomonqa tukuy imakunata ruwachillarqataj Tata Diospa Templompaj qorimanta uj altarta, qorimanta uj mesatawan chayman churanankupaj Tata Diospaj t'aqasqa t'antakunata. 49Qorimanta chunka k'anchanakunata ruwacherqa, phishqata paña ladoman, phishqatataj lloq'e ladoman churanankupaj Diospaj t'aqasqa Aswan Santo cheqaj ñawpaqempi. Qorimanta ruwachillarqataj t'ikakunatawan, lamparakunatawan, tenazakunatawan. 50Ajinallatataj ruwacherqa yurukunata, pábilo k'utunakunata, tazakunata, juch'uy cucharakunata, incienso q'oshñichinakunata ima. Chay tukuynin qori puromanta ruwasqa karqanku. Diospaj t'aqasqa Aswan Santo cheqaj punkuspa jap'ichinankunanpis qorillamantataj karqa, jinallataj Temploj punkumpa jap'ichinankunampis. 51Ajinata jatun kamachej Salomonqa Tata Diospa Templompaj tukuy ruwakunata tukucherqa. Chaymantataj Salomonqa Diospa Templonman apamorqa, tatan David tukuy imakunatachus Tata Diospaj t'aqasqanta, chay qolqeta, qoritawan. Chay tukuy imakunataqa Tata Diospa Templompi valorniyoj imakunata waqaychana cuartoman churarqa.


text: 1Chaynütacmi Jesus tincuchiypa willala jucta: “Juc alli cäniyu nunapshi juc sumä cunfiansa nunan cala. Payshi lluy cänincunapi incargädu cala. Chaynu cayalshi pay munaśhanta lulacuñä. Jinaptinshi nunacunaca: ‘Cay cunfiansa nunayqui munaśhanta lulaśhuśhayquitapis manamá yaćhanquichu’ nila. 2“Nipäcuptinshi ayalcul: ‘¿Imapïtan lluypis caynu niyalcäśhunquiman? Má, cananmi lluy papilcäta licachimänayquita muná. Canan'a cay lulayniquipi yalunquiñam’ nila. 3“Niptinshi chay nunaca pinsan: ‘¿Canan imactaćh lulaśhä caynu patrunní wicapämaptin? Ćhaclaćhu lulapacunäpá manam callpäpis canñachu; limuśhnacuytá pin'acullätacmi’ nil. 4Nilculshi pinsälun: ‘Ä, caytari luläśhä caypi alümaptin lisinacuśhäcuna wasinćhu uywaycamänanpä’ nil. 5“Nilculshi patrunninta mänucüśhan nunacunäta ayächin. Punta ćhämücätash tapula: ‘¿Aycactatan patrunnïta mänutacüśha cayanqui?’ nil. 6“Niptinshi: ‘Paćhac barril asaytictam dïbiyällá’ nin. Niptinshi: ‘Ama llaquicuychu. Canan chay punta papilta laćhyalcul apuraypa juc muśhü papilta luläśhun picha ćhunca dïbishallayquipïña’ nila. 7“Chayta lulalculshi chay ipa ćhämücätapis tapula: ‘¿Am'a aycactam mänutacüśha cayanqui?’ nil. “Niptinshi: ‘Ishcay paćhac tirsu trïguctam dïbicuyällá’ nila. “Niptinshi paytapis lulächin paćhac ćhawpin tirsucunallapäña. 8“Chaynu nunan lulaśhanta yaćhälulshi patrunca nila: ‘Cay nunap uman cacullanmi chayta lulananpä’ nil. “Aw, rasunpa cay pachäpä nunacunaca mas fisyunllanmi cacullan acchïćhu cä nunacunapïtá. Chaymi paycuna mastá śhamü bïdancunaćhu cawsapäcunanpä siguracuyta yaćhapäcun. 9Chaynu-ari amcunapis fisyunllan nuna capäcuy. Jinal cay cawsayniquićhu afanaculcay imallayquiwanpis janay pachäpä sirbishunayquipä. Masqui cay pachäćhu mana cäman muyuchipuśhuptiquipis wicćhu'a tuquip ćhasquisham canqui. 10“Rasunpa, caynu ashcunallaćhu chalapacuna nunacá achcaćhüpis chalapacunam can'a. Cay ashllaćhüpis mana chalapacunacá piyurćha canman achcawan'a. 11Cay pachäćhu cäcällamanpis mana chalapacuna cayalcaptiqui'a ¿pitan cunfiacuśhunquiman sumä imapis cäcätá? 12Mana caynu nunap imallantapis mana sumä cuydayalcaptiqui'a ¿pitan ampá cunfiansanwan uycuśhunquiman tücäniquitapis? 13“Chayurá śhun'uyquita tapucuy mayanninta atinayquipäpis. Manam pï sirbipacüpis ishcay patruntá sirbinmanchu. Juccätam ćhïninman, juccätam cuyanman; juccätam jamuyanman, juccätam wätanman. Chaynütacmi amcunapis nï Diostawan cäniquitá jucllaćhu sirbinquimanchu” nila. 14Cay nishanta fariseocunaca uyalipäculmi illayta lägacuyalpis Jesusta asipapäcula. 15Chaymi Jesus: “Amcuna allin nunanülämá pasachiculcäñanqui caycunacta lulayalcalpis. Masqui chaynu jinapäcuptiquipis Dios'a yaćhanmi śhun'uyquićhu imacta pinsaśhayquitapis. Nunacunaca ama-pacha nipäcuśhantamari Dios'a millachicuypä lican. 16“Canan, má, Moiseswan, Diospa willacünincuna yaćhachishanca alli callpayümi cala Bawtisä Juan Diosman filtananpä willacuśhancäcamá. Chay pachapïmi lluy nunapis imanuypañapis Diospa gubirnunman yaycuyta munayalcan. 17[Masqui chaynu captinpis manam ‘Camachicuypa yaćhachicuynin mïnusyälunñam’ niyächu.] Aśhwanpa, sïluca allpaca caśhancamá, camachicuycäpi manam juc litrallapis, nï uchuc unanchaycuśhallapis chincachishachu can'a. 18“Chayurá walminwan laquinaculcul jucwan cuscäcá mansibacuyanmi. Chay jitaśha walmiwan cuscäcäpis mansibacuyantacmi” nila. 19Nilculmi juctapis willala cay nil: “Juc nunash cäniyu cäniyu rïcu cacula. Chayshi sumä allica fïnunnin müdanacunallawan müdacula. Chaynu cayalshi muyun-muyunpis allicá cumbidullacta lulachil micucula. 20Ñatac chayćhüshi intiru aychanpïpis matiryälla wi'imuśhtin Lazaro śhutiyu nuna cala. Payshi walan-walan chay rïcup wasinpa puncullanćhu jitaläcula. 21Chayćhüshi allucunäpis lläwala. Chaynu jitalayalshi munapäla: ‘Cay rïcup mïsanpi usücällapis imanuypalä shimïćhu licalinman’ nil. 22“Chaypïtash juc-punćhu'a wañucullan. Chayshi Diospa anjilnincuna paypa almanta puśhacula luryaman unay awilunchic Abrahamwan cusca cananpä. Chay jinamanshi rïcupis wañucuntac. Jinaptinshi lluy pampälälin. 23Chay rïcu nunaca nina waläcäćhu ñacayalshi altucta licalcuśhanćhu Lazarocta licälun Abrahampa millayninćhu cayäta. 24Chayćhu licalculshi ayaycaćhacuyan: ‘¡Tayta Abraham, llaquipaycallämay-ari! Caćhamullay Lazarocta-ari dïdu puntallanwanpis yacullacta śhutuycachimumänanpä. ¡Ay, cay acachäcuy imañaćh cacullanpis isisí!’ nil. 25“Niptinshi Abraham nimula: ‘Yalpaćhacuy ïju, cawsayniquićhu imapïpis altullamá caculanqui imayquipis junta. Lazaro'a manam chaynüchu cala. Canan paymi cayćhu juc allin bïdacta talin. Amñatacmi mana allin bïdacta pasayanqui. 26Jinaman'a maynu munalpis chay caśhayquiman'a manam mayanpis chimpamunmanchu, sumä-sumä wayu japächayämaptinchic'a. Chaynütacmi nï chaypïpis cayman pasamunmantacchu’ nil. 27“Niptinshi: ‘Chayurá tayta Abraham, Lazarocta caćhallay papänïpa wasinta linanpä chayćhu picha irmänücunacta cay ñacaynïpi willaycunanpä. Paycuna cay ya'a ñacaśhäcäman śhamunanta manam munächu’ nila. 29“Niptinshi: ‘Moiseswan willacünincuna isquirbishancuna maquinćhu cayanmi. Chayćhu limaśhantari lluy cäsucul lulachun’ nila. 30“Niptinshi nila: ‘Manam, tayta Abraham, pïllapis wañuśhanpi cawsalcul liptinlämi sigürupis mana allin lulaynincunacta caćhaycunman. Jinallá manam cäsuculcanmanchu’ nil. 31“Niptinshi: ‘¿Paycunactapis mana cäsucuyal-lächun-ari ampá wañücuna śhalcul liptinpis quiriycuyalcanman?’ nin” nila.


text:
3Saynata kawsanankupaqyá qan kikiyki chay hermananchiskunata yanapaykuy, imatapas arreglaspa, allinpi kawsanankupaq. Chaytaqa valekamuyki, Diosmanta allin willakuykunapi llank'aqmasiy kaqtiykin. Saynallataqmi chay warmikunapas, wawqenchis Clementepiwan kushka, hinallataq Diosta noqa hina serviqkunapiwan ima, anchata yanapawaranku, Diosmanta allin willakuykunata willakunaypaq. Ichaqa chay llapallan yanapawaqniykunapa sutinkunaqa Diospa libronpin hanaq pachapi ña escribisqaña kashan.
FREE!
One App.
1550 Languages.


text: 1Chaymanta Jesus rinanta rimaptin tukuy ñukaykuna sukaman llakirkanisapa. Llakiptinikuna payka willawarkansapa: —Ama llakiychichu. Tata Diosta kreyishpaykichi ñukatapish kreyiwaychi. 2Tatayni Diospa kawsanan sielupi aypa allima kawsanakuna tiyan. Allita willashkaykichi chayman rinaynita wasikichita rurak. Mana Tata Diospa aypa kawsanankuna tiyaptin mana willaykichimanchu karkan rinaynita wasikichita rurak. 3Wasikichita rurashpana kashkan shamusha pushaknikichi chaypi ñukawan tantalla kawsanaykichipa. 4Kunanka ñami allitana yachankichi maymanmi rini nishpa. Ñami yachankichina imashnami chay kawsanaynipi chayankichi nishpa. 5Chashna willawaptinkuna Tomas tapurkan: —Maestru, ñukaykunaka mana yachanisapachu maymanmi rinki nishpa. ¿Imashnati kawsanaykiman chayaymansapa? 6Chashna Tomas tapuptin Jesuska aynirkan: —Ñukalla suk ñanshina Tata Diosman pushaykichi. Mana llullakushpa allita yachachiykichi. Ñukami kawsachiykichi mana tukuyniyukta Tata Dioswan kawsanaykichipa. Ñukata mana kreyiwashpa kawsaptikichika mana Tata Diospa kawsananpika chayankichichu. 7Kankuna ñukata allita riksiwashpaykichika Tatayni Diostapish riksinkichi. Kunanmantapacha payta ñami riksinkichina kawashkaykichirayku. 8Chaypina Felipika Jesusta willarkan: —Maestru, Tataykita kawachiwaysapa. Payta kawashpaynikuna kushikushasapa. 9Chaypina Jesuska willarkan: —Felipi ¿manarachu entiendiwankira? Unaytana kankunawan tantalla kawsaykani. ¿Manarachu allitara riksiwashkankichi? Ñukata kawawashpaykichi Tatayni Diostapish kawaykankichina. ¿Imapatí willawanki Tataynita kawachinaynipa? 10¿Manachu kreyinki ñuka Tatayniwan tantalla kawsanaynita? ¿Manachu kreyinki paypish ñukawan kawsananta? Chashna Tatayni Dios ñukawan tantalla kawsaptin manami kikinipa yuyayninimantachu yachachiykaykichi. Tatayni Dios ñukawan tantalla kawsashpa yanapawan munananta ruranaynipa. 11Allita kreyiwaychi. Ñukami Tatayni Dioswan kawsani. Paypish ñukawan tantalla kawsan. Yachachishkaynita mana kreyinayashpaykichika kreyiwaychi almirana milagrukunata ruraptini. 12Allita willaykichi. Kankuna kreyiwashpa kawsashpaykichi iden ñuka rurashkaynikunatashina atipankichi rurayta. Ñuka Tatayniman rishkaynirayku ñukamanta ashwan almirana laya ruranakunata atipankichi rurayta. 13Ñukapa munanaynita rurashpa kawsashpaykichi imatapish kaptin mañawaptikichi ñukami rurasha. Tukuy layapi kankunata yanapaptini tukuy runakuna Tatayni Diosta sukaman kuyashpa alabankasapa. 14Kankuna ñukata kasuwashpa kawsashpaykichi imatapish kaptin mañawaptikichi yanapashkaykichi. 15Jesuska ñukaykunata yachachiwaysapallapi katirkan: —Kankuna tukuy shunku kuyawashpaykichika tukuy willashkaynikunata allita rurashpa kawsaychi. 16Chashna allita rurashpa kawsaptikichi Tataynita roygasha Espiritunta kachamunanpa ñukashina yanapashunaykichipa. Paymi tukuy tiempu kankunawan tantalla kawsanka. 17Tata Diospa Espiritunka mana llullakunchu. Chayrayku mana kreyiwak runakuna llulla kashpankuna mana atipansapachu Tata Diospa Espiritunta chaskiyta. Mana payta kawansapachu nima riksinsapachu. Kankunaka ñami riksinkichina kankunapi kawsaptin. Payka tukuy tiempu kankunawan kawsanka. 18Mash allita uyariwaychi. Tatayni kawsananman rishpayni manami wakchakunatashinachu sakishkaykichi. Kashkan kutimusha kankunawan tantalla kawsanaynipa. 19Mana unaynachu illan wañunaynipa. Wañuptini mana kreyiwak runakuna manana kawawankasapanachu. Kankunaka kawawankichi kankunawan tantalla kawsaptini. Wañushkaynimanta kawsamushkaynirayku kankunapish kawsamunkichi. 20Ñuka wañushkaynimanta kawsamuptini kankunaka allitana yachankichi Tatayni Dios ñukawan tantalla kawsananta. Ñukapish kankunawan tantalla kawsani. Kankunapish ñukawan tantalla kawsankichi. 21Kankuna kamachishkaynita chaskishpa allita kasushpa kawsashpaykichi runakunata kawachinkichi ñukata kuyawanaykichita. Chashna kuyawaptikichi Tataynipish kankunata kuyashunkichi. Ñukapish kuyashkaykichi. Kankunata kuyashpayni yanapashkaykichi ashwan allita riksiwanaykichipa. 22Chaypina disipulun Judas mana Iskariotechu Jesusta tapurkan: —Maestru ¿imapati ñukaykunallata yanapawankisapa ashwan allita riksinaynikunapa? ¿Imapati mana tukuy runakunapi riksichinakunki? 23Chashna Judas tapuptin Jesuska willarkan: —Ñukata kuyawashpa yachachishkaynita allita kasuptikichi Tataynika kuyashunkichi. Ñukapish Tatayniwan pakta shamusha kankunawan tantalla kawsanaynikunapa. 24Tatayni Dioska kachamuwashka yachachikunaynipa. Manami kikinipa yuyayninimantachu yachachiykaykichi. Chayrayku mana kuyawak runakuna mana kasuwansapachu. Mana kasuwaptinkuna paykunata mana yanapanisapachu riksiwanankunapa. 25Kankunawan kashpaynira tukuy layata ñami yachachishkaykichina. 26Manana kankunawan kaptini Tatayni Dioska Espiritunta kachamunka ñukashina yanapashunaykichipa. Paynami tukuy yachachikushkaynita allita entiendichishunkichi. Tukuy willashkaynita yuyachishunkichi. 27Mana kreyiwak runakuna mana atipansapachu yanapashuynikichita ama turbakushpa kawsanaykichipa. Ñukami yanapashkaykichi kushikuypuru mana turbakushpa kawsanaykichipa. Chayrayku ama llakiychichu nima manchakuychichu. 28Ñami allitana willashkaykichi Tatayniman rinaynita. Willashkaykichina rishkayniwasha kashkan shamunaynita kankunawan tantalla kawsanaynipa. Tataynika kamachiwakninimi. Chayrayku deverasta kuyawashpaykichika Tatayniman rinaynita yachashpa kushikunkichiman. 29Manara rishpaynira willashkaykichi kashkan kutimunaynita chashna riptini kreyinaykichipa kutimunaynita. 30Mananami unaytanachu parlachiykichi. Kay allpapi kamachikuk supaymi shamunka. Payka ladunchawashpapish mana nimapi kamachiwanchu. 31Ñuka Tataynita kasushpa wañunayni tiyan. Chashna wañuptini tukuy runakuna yachankasapa Tataynita allita kuyashpa tukuy layapi kasushkaynita. Tukuy chayta rimashkanwasha Jesuska ñukaykunata willawarkansapa: —¡Atariychina! Kaymanta akuychina.


text: 1Saypita juc cutichömi Jesús manacuycargan Tayta Diosninsita. Manacuyta ushasquiptin juc discïpulun Jesusta nergan: “Discïpuluncunata Juan Bautista yachasishganno nogacunatapis yachaycasiyälämay Tayta Diosta manacuyänäpä.” 2Saymi Jesús nergan: “Tayta Diosninsita manacur niyanqui: ‘[Gloriacho caycag] Tayta Dios, pï-maytapis tantyaycasilay respitaycuyäshunayquipä. Lapan runacuna gam munashgayquino cawaycuyäläsun. [Gloriacho munashgayquita rurayashganno cay pasachöpis munashgayquita ruracaycuyäläsun.] 3Micuyänäpä micuynë ama pishiyculäsunsu, Taytay. 4Chiquimagnëcunata nogacuna perdonayashgäno jusalicuyashgäcunatapis perdonaycayälämay. Jusalicasiyämayta Satanás munaptinpis sapaycayälämay, Taytay. [Saynöpis yanapaycayälämay mana jusalicuypa imaypis cawayänäpä.]’ ” 5Nircur Tayta Diosta imaypis manacunansipä Jesús wilapargan: “Juc runashi pulan pagas aywargan amïgunpa wayinman: ‘Amïgo, quimsalata tantayquita manaculäshayqui. 6Juc amïgömi wayëman posädacamush. Manami imaläpis cansu garanäpä.’ 7Sayno manacuptinshi amïgun nergan: ‘Ama fastidiamaysu. Puncöpis trancashganami caycan. Wamräcunapis punucashganami caycäyan. Mananami sharcamömannasu tantata macyanäpä. 8Saymi Jesús nergan: “Sharcamuyta mana munaycarpis yaparir yaparir manacuptenga macyangapämi. Fiyu runacunapis sayno yanapäcog caycaptenga Tayta Diosninsi masrämi yanapämäshun. 9Imaypis Tayta Diosta manacuyay. Imata nistarpis ruwacuyay. Puncuta tacacognöpis payta gayacuyay. 10Tayta Diosta manacogcunaga manacuyashganta chasquinmi. Imata nistarpis ruwacogcunaga tariyanmi. Puncuta tacacogno gayacogtaga Tayta Dios wiyanmi. 11“Maygayquicunatapis wamrayquicuna [tantata manacuyäshuptiqui ¿rumita aptaparcuyanquimansurä?] Pescäduta manacuyäshuptiqui ¿culebrata janchaparcuyanquimansurä? 12Saynöpis runtuta manacuyäshuptiqui ¿alacranta aptapanquimansurä? 13Mayjina yu caycarpis ¿manacu wamrayquicunata ali caglata aptapäyanqui? Saynölami Tayta Diosninsita manacuyaptiquega Santu Espirituta gamcunaman cachamongapä.” 14Juc cutimi shimin mana pashtag runapita supayta Jesús gargorgan. Supay yargusquiptinnami say runa parlayta galaycorgan. Sayta ricaycur waquin runacuna cushicuyargan. 15Waquin runacunanami niyargan: “Manami Tayta Diospa munayninwansu supaycunata runacunapita gargun, sinöga supaycunapa mandagnin Beelzebupa munayninwanmi.” 16Waquin runacunanami Jesusta niyargan: “Tayta Diosninsipa munayninwan supayta gargushgayquita musyanäpäga más juc milagrutarä ruray.” 17Paycuna lutanta yarpäyashganta musyarmi Jesús nergan: “Juc nacioncho runacuna quiquinpura chiquinacorga ¿manasurä wanusinacur ushacäyanman? Saynöpis juc wayicho tagcuna quiquinpura chiquinacorga ¿manasurä wacpa caypa aywacur ushacäyanman? 18Sayno captenga ¿imanirtä yarpaycäyanqui Satanaspa munayninwan supaycunata gargushgäta? Quiquinpura gargunacorga Satanás ushacanmanmi. 19“Waquin runacuna supaycunata garguyaptin gamcunaga yarpaycanqui Tayta Diosninsipa munayninwan garguyashgantami. Noga garguptëga ¿imanirtä yarpaycäyanqui Satanaspa munayninwan supaycunata gargushgäta? Sayno yarparga lutantami yarpaycäyanqui. 20Santu Espíritu yanapämaptin supaycunata gargushgäta ricarmi musyayanqui Tayta Diospa munayninwan Satanasta vincishgäta.” 21Satanaspita más munayyog cashganta tantyasirmi Jesús yachasergan: “Calpayog runa ali tucrush wayinta täpaycaptenga manami imantapis suwa apangasu. 22Sayno täpaycaptinpis paypita más calpayog runa shamurmi isanga tucrunta guechurir wayinpita munashganta apaconga. 23“Mayganpis mana chasquicamag cäga conträmi caycan. Nogata mana cäsumag cäga Satanás munashgantami ruraycan.” 24Sayno nircur Jesús mastapis nergan: “Runapita supay yargurmi sunyagcunapa purin maychöpis tänanpä ashir. Mana tariycorga yarpan yargushgan runaman yapay cutiyta. 25Cutiycushpanmi tarin pisapacush y churapacush wayitano. 26Sayno caycagta tariycurmi paypita más yu ganchis supaycunata pushacurcur say runaman cutin paycho tänanpä. Saymi naupata cashganpitaga say runa más yuna ricacun.” 27Jesús sayno parlaycaptinrämi runacunapa chaupinpita juc warmi nimorgan: “Tayta Diospa wilacognin cashgayquipita ¡ima cushishgarä mamayqui caycan!” 28Sayno niptin Jesús nergan: “Mamä cushicushgannölami Tayta Diosninsipa wilacuyninta chasquicur wiyacogcunapis cushish caycäyan.” 29Saypitami saysica runacuna Jesús cashgan cagman shuntacäyargan. Saymi Jesús nergan: “Gamcunaga manami rasunpaypasu Tayta Diosman yäracuyanqui. Saymi pay cachamashganta criyinayquipä milagruta ruranätarä munaycäyanqui. Munayashgayquinöga manami milagruta rurashäsu. Saypa trucanga Tayta Dios juc milagrutarämi ruranga profëta Jonasta pescädupa pachancho caycashganpita yargasimur milagruta rurashganno. 30Wilacognin Jonás cashganta unay Nínive marcacho tag runacuna tantyayänanpä Tayta Dios milagruta rurashgannömi juc milagruta ruranga pay cachamashganta runacuna tantyayänanpä. 31“Musyashgayquinöpis Salomonpa yachasicuyninta wiyananpämi Sabá nacionpita-pasa mandag warmi shamorgan Jerusalenman. Paymi juicio nalcho sharcamongapä canan wisan runacunata: ‘Salomón yachasishganta noga chasquicuycaptëga ¿imanirtä gamcuna Tayta Diospa surin yachasishganta chasquicuyargayquisu?’ ninanpä. Salomonpita noga más yachag captëpis canan wisan runacunaga manami wiyacuyansu noga wilacushgäcunata. 32Saynöpis Jonás wilacushganta wiyarmi Nínivicho tag runacuna jusalicuyashganta cachariyargan. Jonaspita más munayyog noga caycaptëpis wilacushgäta canan wisan runacuna manami chasquicuyansu. Saymi juicio nalcho Nínivicho tag runacuna sharcayämongapä canan wisan runacunata: ‘Nogacuna Jonás wilacushganta chasquicuycäyaptëga ¿imanirtä gamcuna Tayta Diospa surin wilacushganta chasquicuyargayquisu?’ ninanpä.” 33Saypitami Jesús nergan: “Manami pipis acsita sarisinsu pacagninman churananpä, ni cajun rurinman pacananpäga. Saypa trucanga alayrinninmanmi churan wayiman yaycogcunata asicyapänanpä. 34Lapanta asicyapänanpä runacuna acsita sarisishgannölami nogapis wilacuycä lapan runacuna tantyayänanpä. Pipis tantyacog cäga wilacushgäta tantyar chasquicuyanmi. Mana tantyacog cagmi isanga wilacushgäta mana tantyar chasquicuyansu. 35Waquin runacuna wilacushgäta chasquicushganta nicarpis janan shongulami chasquicush. Cuidä say runacunano cayanquiman. 36Wilacushgäta rasunpaypa chasquicush carga acsi asicyashgannömi runacuna ricacuyänanpä wilacuynë nishganno cawanquipä.” 37Jesús parlayta ushasquiptinnami juc fariseo runa pushargan wayincho micuyänanpä. Chaycurmi mësa cagman Jesús jamacorgan. 38Micunanpä manami maquinta awicorgansu fariseo runacunapa costumbrin cashgannöga. Saymi pushag fariseo runa yarpachacushpan Jesusta ricapargan. 39Saymi Jesús nergan: “Gamcunaga pusillupa y plätupa janalanta maylar rurintaga mana maylagnömi caycäyanqui. Saymi pusillupa y plätupa rurincho ganra cashganno mana ali yarpäyashgayquiwan ambiciöso cayashgayquipis shonguyquicunacho caycäyan. 40¡Mana tantyacog fariseucuna! ¿Manacu musyayanqui Tayta Diosninsi cuerpuyquita camar shonguyquitapis camashganta? Saymi cuerpuyqui limpio cananpä yarpachacushgayquino shonguyquipis limpio cananpä yarpachacuyanquiman. 41Gamcunaga muchogcunata imalachöpis yanapäyay. Sayno rurayaptiquirämi pusillupa rurin maylash cashganno shonguyquicunapis limpio cangapä. 42“¡Fariseucuna! ¡Juicio nalcho yupami laquicuyanquipä! Gamcunaga templuman apayänayquipä mentapita, rüdapita y waquin jachacunapitapis diezmuta imaypis raquiycäyanqui: ‘Tayta Diospa palabrancho nishgannöla lapantami cumpliycä’ niyashpayqui. Sayno rurarpis runa mayiquicunataga manami ali ricaycäyanquisu ni cuyapaycäyanquisu. Diezmuta templuman apar Tayta Diosninsipa palabranta cumpliyashgayquinöla runa mayiquitapis cuyayanquiman. 43“¡Fariseucuna! ¡Juicio nalcho yupami laquicuyanquipä! Gamcunaga imaypis munaycäyanqui sinagogacunacho alinnin bancumanrä jamacuytami. Saynöpis gamcuna munaycäyanqui cällicunacho waquin runacunapita más respëtuwan saludash caylatami. 44“¡Gamcunaga juicio nalcho yupami laquicuyanquipä! Melanaypä pamparaycag ayanömi caycäyanqui. Say pamparashgan jananpa mana musyar pipis purishgannömi musyansu yu runa cayashgayquita.” 45Sayta wiyar Moisés guelgashganta yachasegpis nergan: “Sayno nerga nogacunatapis wiyaycäsimanquichä, taytay.” 46Niptin Jesús nergan: “¡Moisés guelgashganta yachasegcuna! ¡Saynölami gamcunapis juicio nalcho yupa laquicuyanquipä! Gamcunaga runacuna ima ruraytapis mana camäpacuyashganyagmi Moisés guelgashgan leycunamanpis yapa yaparcur imatapis cumplinanpä niyanqui. Sayno yachasiyashgayquicunata cumpliyta runacuna mana camäpacuyashganta ricaycarpis yanaparcuyänayquipa trucanga olgutupaycäyanqui. 47“¡Juicio nalcho yupami laquicuyanquipä! Unay runacuna wanusiyashgan profëtacuna pamparäyashgan janancho gamcunaga nïchuncunata ruraycäyanqui. 48Sayno sharcasirpis manami cäsucuyanquisu profëtacuna niyashgancunata. Sayno mana cäsucuyashpayquimi runacunata musyaycäsiyanqui say profëtacunata wanusegcunanöla gamcunapis caycäyashgayquita. 49“Sayno captinmi imano cananpä cagtapis musyar Tayta Diosninsi unay nergan: ‘Paycunamanmi cachamushä wilacognëcunata y apostolnëcunatapis. Sayno captinpis paycunaga waquintami wanusiyanga y waquin cagtanami marcan marcan gaticachäyangapä.’ 50Say nishgannölami Abelta wanusishganpita-pasa Tayta Diosninsipa profëtancunata runacuna imaypis wanusiyargan Zacariasta templo puncucho wanusishganyag. Say wanuseg runacunatanömi canan wisan Israel runacunata Tayta Diosninsi juzgangapä. 52“¡Moisés guelgashgan leycunata yachasegcuna! ¡Juicio nalcho yupami laquicuyanquipä! Wayiman pipis mana yaycunanpä llävipa wawanta saricuycognömi runacunata wichgapaycäyanqui Tayta Diosninsi munashganta mana yachacuyänanpä. Saynölami quiquiquicunapis chasquicuyanquisu Tayta Diosninsipa wilacuyninta.” 53Jesús sayno niptin Moisés guelgashganta yachasegcunawan fariseucuna rabiacurcuyargan. Saypitana wajupar Jesusta imaycatapis niyargan lutanta parlaptin saylawan acusayänanpä.


text: 1Chaymi Jobqa kutichirqan: 2–¡Arí, qankunaqa llaqta taytakunapunin kankichis! ¡Wañuqtiykichisqa manan ima yachaykunapas kanqachu! 3Ichaqa ñoqapas yuyaynillayoqtaqmi kani, imapipas manan sullk'achu qankunamantaqa kani. ¿Pitaq mana yachanchu lliw chaykunatari? 4Diosta waqyakuqtiyqa uyariwarqanmi, chaywanpas amigoykunaqa burlakuwanmi. Ñoqaqa mana huchachana chaninmi kani, chaywanpas runakunaqa asipayawanmi. 5Qhali kashaqkunaqa onqosqataqa pisichanmi, urmaq hina kaqtapas tanqarparinmi. 6Suwakunaqa thakmi wasinkupi tiyakushan, Diosta phiñachiqkunapas llakhillan kawsakushan, paykunaqa kallpankumanpunin hap'ipakunku. 7Tapukuy uywakunata, paykunan yachachisunki, tapukuy phalaq animalkunata, paykunan willasunki. 8Tapukuy hallp'a pachata, paymi yachachisunki, tapukuy lamar-qochapi challwakunata, paykunan willasunki. 9Icha, ¿mayqenninkupas kanmanraqchu llapanta Diospa ruwasqanta mana yachaq? 10Diospa makinpin animalkunaq kawsayninqa kashan, paypa munayninpin runakunaq kawsayninqa kashan. 11Ninriwan uyarispan allinta mana allinta reparan, mikhunata malliykuspan sumaq mana sumaq kasqanta yachan. 12Kurak taytakunapin yachayqa kashan, askha watayoq runakunapin yuyayniyoq kayqa kashan. 13Diosllan yachayniyoqpas atiyniyoqpas, paymi yuyaychan, lliwtataq entienden. 14Diospa thunisqantaqa manan pipas wakmanta perqanmanchu, Diospa wisq'asqantaqa manan pipas kicharinmanchu. 15Dios mana parachimuqtinmi llapa hallp'a ch'akirqapun, Dios parata kacharimuqtinmi lliw hallp'aman llinp'aykun. 16Diosmi kallpayoqqa, paytaqmi imapipas atipaqqa, Diospa munayninpin kashan q'otusqakunapas yukaqkunapas. 17Diosmi yuyaychaqkunaq umanta muyurichin, juezkunatapas waq'ayachin. 18Paymi reykunaq atiyninta qechupun, kamachimantaq tukuchipun. 19Sacerdotekunatan llank'ananmanta p'enqayta wikch'upun, allin takyasqa kamachikuqkunatan qarqopun. 20Lliwpa hap'ipakunan allin kunaykukuqtapas manan rimarichinchu, allin yuyayniyoq kurak taytakunatapas musphachinmi. 21Allin wiraqochakunatapas mana imapaqmi qhawarin, allin kallpayoqkunatapas kallpantan chiriyachin. 22Mana piqpa rikusqan pakasqakunatapas sut'imanmi horqomun, ch'ampiq laqhakunatapas sut'imanmi tukuchin. 23Diosmi suyukunataqa hatunchanpas thuninpas, hatunyachinpas chinkachinpas. 24Kay pachapi umalli runakunaq yuyaynintapas qechunmi, ch'inneq ch'usaqpi purishaqtapas tumaqayachinmi. 25Laqha tutayaqpi purishaspan llamipakunku, machasqata hinan thampiykachachin.